text:
Türkmen demirýol gurluşykçylary Mary welaýatynyň serhet ýakasyndaky Serhetabat bekedinden Owganystanyň Turgundy şäherine çenli polat ýoly çekmek boýunça işleri yhlasly alyp barýarlar. Hormatly Prezidentimiz Gurbanguly Berdimuhamedow 29-njy noýabrda goňşy ýurt üçin örän möhüm bolan bu taslama badalga berdi hem-de Owganystany Türkmenistanyň, onuň üsti bilen bolsa tutuş sebitiň ulag-logistika ulgamyna goşmaga uly mümkinçilikleri açýan demir ýoluň gurluşygyna başlanmagyna ak pata berdi.
Bu waka Türkmenistanyň hem-de Owganystanyň üstünlikli ösdürilýän hoşniýetli goňşuçylyk gatnaşyklarynyň ýene-de bir subutnamasydyr. Iki ýurduň demir ýol edaralary ýakynda Aşgabatda agzalan demir ýol şahasyny döwrebaplaşdyrmak boýunça özara düşünişmek hakynda Ähtnama gol çekdiler. Türkmenistanyň Baştutanynyň tabşyryklaryna laýyklykda, taýýarlanylan taslama döwletlerimiziň arasyndaky ulag gatnaw ýollaryny giňeltmäge hem-de doganlyk ýurtdan bolan hyzmatdaşlara ysnyşykly, multimodal hyzmatlary hödürlemäge gönükdirilendir.
Serhetabatdan Turgunda çenli ozal bar bolan ýol ýük daşalyşynyň artýan möçberleri boýunça-da, onuň geçirijilik mümkinçiligini, ibermegiň hilini we tizligini şertlendirýän tehniki ýagdaýy boýunça-da döwrebap islegleri kanagatlandyrmaýardy. Şoňa görä-de, taraplar demir ýoly düýpli döwrebaplaşdyrmak barada çözgüt kabul etdiler. Bu bolsa ozalky ugur boýunça täze ýoluň gurulmagyny aňladýar. Türkmenistan Owganystanyň çäklerinde ugurdaş düzümleri hem gurmak bilen demir ýoly çekmek üçin öz serişdelerini we güýjüni gönükdirip, bu taslamanyň amala aşyrylmagyny dolulygyna öz üstüne aldy.
Biziň zerur bolan hemme maddy-enjamlaýyn serişdeler bilen üpjün edilen ýol gurluşykçylarymyz milli Liderimiz Gurbanguly Berdimuhamedowdan ak pata alyp, işe girişdiler.
Owgan topragynda olary ýerli ýaşaýjylar, Turgundy bekediniň işgärleri uly şatlyk bilen garşylap, ýurduň ähli ilatynyň, ilkinji nobatda bolsa, Hyrat welaýatynyň ilatynyň adyndan goldaw we kömek üçin milli Liderimize we doganlyk türkmen halkyna çuňňur hoşallyk bildirdiler. Şol kömek-goldaw Türkmenistan-Owganystan-Pakistan-Hindistan gaz geçirijisi hem-de Türkmenistan-Owganystan-Täjigistan demir ýoly ýaly, iri taslamalarda hem beýanyny tapýar.
Bu taslamanyň çäklerinde, şeýle hem elektrik geçirijileri gurmak maksat edinilýär. Munuň özi sebitiň depginli ösdürilmeginde ýoluň tutýan ornuny artdyrýar. Türkmenistandan Owganystan Yslam Respublikasyna iberilýän elektrik energiýanyň möçberlerini artdyrmak hakynda çözgüt kabul edildi. Biziň ýurdumyz döredilen goşmaça kuwwatlyklaryň hasabyna Owganystana elektrik energiýanyň iberilişiniň möçberlerini diňe bir ençeme esse artdyrmaga taýýar bolman, eýsem-de, hormatly Prezidentimiz Gurbanguly Berdimuhamedow tarapyndan başy başlanan Türkmenistan-Özbegistan-Täjigistan-Owganystan-Pakistan taslamasynyň çäklerinde ony eksport etmek boýunça täze meýilnamalary durmuşa geçirmek babatda anyk işleri hem alyp barýar.
Bularyň ählisi Owganystanyň durmuş-ykdysady taýdan ösmegine, adamlaryň oňat durmuşda ýaşamagyna, olaryň abadançylygynyň ýokarlanmagyna ýardam edýär.
Ýurdumyz doganlyk owgan halkyna, goňşy ýurduň täzeden dikeldilmegine hemmetaraplaýyn kömek we goldaw berýär. Türkmenistanyň teklibi boýunça Aşgabatda noýabr aýynyň ortalarynda Owganystan boýunça sebit ykdysady hyzmatdaşlygynyň 7-nji maslahaty geçirilip, şonda tutuş sebit üçin ähmiýetli bolan ylalaşyklar gazanyldy.
Eýýäm aýyň ahyrynda bolsa ýurdumyz bu wekilçilikli forumyň tekliplerini iş ýüzünde anyk durmuşa geçirmäge girişdi—türkmen demir ýol gurluşykçylary Owganystanyň Turgundy şäherine çenli polat ýoly gurup başladylar. Bu ýoluň ähmiýeti Owganystanyň ykdysadyýetinde we haryt dolanyşygynda ep-esli güýçlener. Çünki goňşy döwlet bu demir ýol şahasy boýunça öz önümlerini daşary bazarlara çykarmak hem-de daşary ýurtlarda uly isleg bildirilýän harytlary ibermek üçin has amatly mümkinçilige eýe bolýar.
Demir ýollar we awtomobil ýollar Turgundy şäherini Owganystanyň Hyrat welaýatynda Aşgabat bilen, soňra Hazar deňzinde Türkmenbaşy şäherindäki Halkara deňiz menzili bilen birleşdirýär. Ondan aňry geçelge Hazaryň üsti bilen Bakuwa çenli, soňra bolsa Tbilisiň üsti bilen Ankara we ondan aňryk Stambula çenli dowam eder.
Türkmenistanda bar bolan demir we awtomobil ýollary bu ulag geçelgesiniň eýýäm ep-esli bölegini emele getirýär, oňa Turgundynyň hem goşulmagy, ilkinji nobatda, üstaşyr geçirmegiň logistikasyny ýeňilleşdirmäge, Owganystanyň ykdysady taýdan ýakynlaşmagyny artdyrmaga hem-de sebitde söwdanyň möçberlerini köpeltmäge gönükdirilendir diýip, hormatly Prezidentimiz Gurbanguly Berdimuhamedow belleýär.
Şeýlelik bilen, Serhetabat (Türkmenistan)—Turgundy (OYR) demir ýol ugry Owganystanyň ykdysadyýetini ösdürmek üçin goşmaça ýagdaýlary döretmäge mümkinçilik berer, bu ýurtda kiçi we orta işewürligi işjeňleşdirmäge, owgan önümleriniň goňşy döwletleriň bazarlaryna çykarylmagy üçin mümkinçilikleri açar.
Bu taslama sebitde döwletara gatnawlarynyň möçberlerini artdyrmaga, şeýle hem Türkmenistanyň sebitiň we yklymyň möhüm ulag-logistika merkezi hökmünde ykrar edilmegine ýardam eder.
Ulag gatnawlarynyň ösdürilmegi häzirki wagtda netijeli halkara hyzmatdaşlygynyň möhüm şertleriniň birine öwrülýär. Şu babatda, gadymy döwürlerde ýurtlary birleşdirýän hem-de halklary ýakynlaşdyrýan ýollary we köprüleri gurmagy sogap iş hasap eden türkmen halkymyz bu däbi mynasyp dowam edýär diýip, hormatly Prezidentimiz Gurbanguly Berdimuhamedow belleýär. Ýurdumyzda awtomobil we polat ýollary çekilip, olar halkara ölçeglerine doly kybap gelýär hem-de diňe bir Türkmenistanda däl, eýsem, serhetdeş döwletleriň hem ulag ulgamlaryny sebitiň logistika ulgamyna birikdirmek işini ýeňilleşdirýär.
Muňa mysal hökmünde Türkmenistan—Owganystan—Täjigistan polat ýolunyň başlangyç tapgyryna öwrülen Gazagystan—Türkmenistan—Eýran, Kerki (ozalky Atamyrat)—Ymamnazar—Akina demir ýoluny görkezmek bolar.
Onuň işe girizilmegi bilen biziň ýurtlarymyzyň üstaşyr-ulag kuwwatyny netijeli amala aşyrmak, olaryň häzirki halkara ykdysady gatnaşyklar ulgamyna işjeň goşulmagy üçin täze mümkinçilikler peýda boldy. Taslama gatnaşýan döwletler täze bazarlara çykmak mümkinçiligine eýe bolýarlar, mundan başga-da, munuň özi Owganystan üçin durmuş-ykdysady taýdan ösmäge, şäherleri, kärhanalary gurmaga, iş orunlaryny döretmäge itergi berdi.
Beýik Ýüpek ýoluny gaýtadan dikeldýän hem-de garaşsyz ýurdumyzyň ulag-üstaşyr geçirijilik mümkinçiligini artdyrýan bu ýol Ýewropa, Aziýa-Ýuwaş umman we Günorta Aziýa ugry boýunça möhüm halkara geçelgesine öwrülmelidir. Onuň esasy maksady sebitiň döwletleri bilen netijeli söwda-ykdysady hyzmatdaşlygyny berkitmäge ýardam edip, millionlarça adamlaryň bähbidine, ählumumy parahatçylyga we abadançylyga hyzmat etmek bolup durýar.
Gadym döwürlerde Türkmenistanyň çäginden geçen Beýik Ýüpek ýoly milli Liderimiz Gurbanguly Berdimuhamedowyň syýasy erki netijesinde häzirki zaman şertlerinde täze mazmuna eýe bolýar. Häzir Türkmenistanda Aşgabadyň halkara howa menzili ýaly, ägirt uly taslamalar amala aşyryldy. Türkmenbaşy deňiz porty, Aşgabat-Türkmenbaşy awtobany we beýlekiler gurulýar. Ýurdumyzda demir ýol, awtomobil, howa we suw ulaglary üçin oňaýly we howpsuz halkara ulag ýollary döredilýär, bu bolsa sebitde durnukly ösüşi- halklaryň arasynda hoşniýetli gatnaşyklaryň giňelmegini, syýasy we medeni hyzmatdaşlygyň berkidilmegini, söwda haryt dolanyşygynyň möçberleriniň artmagyny üpjün edýär.
Türkmenistan ulaglaryň dürli görnüşleriniň halkara ýollarynyň möhüm çatrygyna, Ýewraziýanyň iri ulag-üstaşyr merkezine öwrülýär.
Biziň ýurdumyzyň gurýan dostluk we hyzmatdaşlyk ýollary Birleşen Milletler Guramasy, Şanhaý Hyzmatdaşlyk Guramasy, Garaşsyz Döwletleriň Arkalaşygy,Ykdysady Hyzmatdaşlyk Guramasy ýaly iri halkara we sebit düzümleriniň çäklerinde hem özara gatnaşyklary berkitmäge ýardam edýär. Türkmenistanyň işjeň gatnaşmagynda gurulýan täze ýollar Ýewraziýa yklymynyň uly giňişliginde durnukly ösüşi üpjün etmekde biziň sebitimiziň ornuny pugtalandyrýar.
Ösen ulag-üstaşyr düzümi döretmek-biziň ileri tutýan strategiki wezipämiz bolup durýar diýip, iri düzüm taslamalarynyň başyny başlan hormatly Prezidentimiz Gurbanguly Berdimuhamedow belleýär. Olaryň hatarynda şu ýylyň mart aýynda açylan Amyderýanyň üstünden geçýän, sebit möçberinde möhüm ähmiýeti bolan demirýol we awtomobil köprüleri bar.
Häzir ýurdumyzda amala aşyrylýan ykdysady özgertmeler ozaly bilen halkymyzyň durmuş derejesini ýokarlandyrmaga, asuda we abadan durmuşy üpjün etmäge gönükdirilendir. Şonuň bilen birlikde olar goňşy döwletleriň ykdysadyýetini we durmuş düzümini ösdürmäge mümkinçilik döredýär.
Hormatly Prezidentimiz Gurbanguly Berdimuhamedowyň işläp taýýarlan we işjeň amala aşyrylýan Türkmenistanyň logistik strategiýasynyň esasynda taryhylyk ýörelgesi durýar. Milli Liderimiziň belleýşi ýaly, ýurdumyzyň çäginden gadym döwürlerden bäri yklymyň halklaryny we döwletlerini birleşdiren söwda ýollary, Beýik Ýüpek ýoly geçip, olar siwilizasiýanyň ösmeginde, Gündogaryň we Günbataryň özara gatnaşyklarynda örän uly orun eýeläpdir.
Hormatly Prezidentimiz Gurbanguly Berdimuhamedowyň Birleşen Milletler Guramasynyň Baş Assambleýasynyň 65-njy, 66-njy we 70-nji mejlislerinde, GDA-nyň döwlet baştutanlarynyň, ŞHG-nyň sammitlerinde we ýokary derejeli beýleki forumlarda beýan eden halkara başlangyçlary döwrüň täze ýagdaýlaryny nazara almak bilen, özara bähbitli söwda-ykdysady gatnaşyklaryny berkitmäge we giňeltmäge gönükdirilendir. Gürrüň hususan-da, BMG-nyň ulagy ösdürmek boýunça Ýörite maksatnamasyny işläp taýýarlamak hakynda barýar. Ol Hazar we Gara deňizleriniň, Orta Aziýanyň we Ýakyn Gündogaryň arasyndaky üstaşyr-ulag mümkinçilikleriniň öwrenilmegini göz öňünde tutýar.
Halkara ulag-logistik ulgamy häzirki şertlerde Beýik Ýüpek ýolunyň wezipesini ýerine ýetirýär. Ol halkara syýasy we ykdysady hyzmatdaşlygy ýola goýmak üçin ygtybarly binýat bolup, hoşniýetli goňşuçylyk, özara we köptaraplaýyn bähbitlilik ýörelgelerinde goşulyşmak işiniň ähmiýetli şerti bolup hyzmat edýär.
Bu mowzuk Türkmenistanyň Prezidentiniň “Türkmenistan-Beýik Ýüpek ýolunyň ýüregi” atly kitabynda milli taryhymyzdan, gadymy rowaýatlardan, ýurdumyzyň durmuşyndan wakalaryň mysalynda çuňňur we aýdyň açylýar.
Milli Liderimiziň bu işinde belleýşi ýaly, Beýik Ýüpek ýolunyň döremeginde we işjeň hereket etmeginde esasy orunlaryň biri türkmenlere hem degişlidir. Bu ýoluň her bir şahasy ÝUNESKO-nyň Bütindünýä mirasy sanawyna goşulmaga mynasypdyr hem-de türkmen halkyna-da degişlidir.
Şeýlelikde, biziň döwletimiziň asyryň iri ulag taslamalaryny üstünlikli amala aşyrmagy bilen täze taryhy ýazylýar hem-de Beýik Ýüpek ýoluny gaýtadan dikeltmek hakynda pikir täze mazmuna eýe bolýar. Garaşsyz bitarap Türkmenistan bolsa hormatly Prezidentimiz Gurbanguly Berdimuhamedowyň belleýşi ýaly, onuň ýüregi bolup durýar.


c: text/html

text:
“Olar Abd al-Halyk Gijduwanynyň ýoly bilen Hoja Ahmet Yasawynyň ýollaryny esas edinip, jemi 11 düzgünden ybarat derwüşçiligiň täze ýoluny döredipdir. Halk arasynda onuň gudraty barada birnäçe rowaýatlar bar. Bu gudratly piriň gubyrynyň üstünde 1544-nji ýylda Şeýbanylar şanesliniň hany guburhana (mowzoleý) gurdyrýar. Tiz wagtdan bu ýer zyýarathana öwrülýär. Onuň gubryna üç gezek zyýarat etmegiň özi bir gezek Mekgä gidip, hajy bolmak bilen barabar diýen ynanç ýaýrapdyr.
Nagyşbendiçilik wagtyň geçmegi bilen Müsürden Indoneziýa, Kawkazdan Hindistanyň demirgazyk çäklerine çenli, musulman dünýäsinde giň ýaýran sopuçylyk ýörelgeleriniň birine öwrülipdir. Nagyşbendiçiligiň Türkmenistanda has täsirli, tarapdarlarynyň köp bolandygy barada maglumatlar köp gabat gelýär. Araly işanyň, Zynharynyň, Seýdiniň, Magtymguly atamyzyň ak pata almak üçin huzuryna baranlary -Nyýazguly halypa (1821-nji ýylda ýogalan) nagyşbendiçilik ýolunyň görnükli pirleriniň soňkylarynyň biridir. Nagyşbendiçilik Abdyrahman Jamy, Nowaýy, Ahmet Ýasawy, Azady, Magtymguly, Andalyp, Şeýdaýy we Talyby ýaly Gündogaryň beýik şahslarynyň birnäçesiniň döredijiligine täsir edipdir. Magtymguly: Bir gije ýatyrdym, şa Nagyşbendi,Keremi joş eýläp, bir nan getirdi. Sag elinde bada-gülgün şeraby, Sol elinde täze bürýan getirdi. diýmek bilen Nagyşbendi ýolundan taglym alandygyny aýdýar.” [Web Resource]
Işanlar her gije ỳassy namazy okanlaryndan soñ ỳygnanyşyp sopyçylyk tarykatyny berjaỳ edỳärler. Kä halatlarda türkmenler olara tebiplik derejesine çenli ynanypdyrlar. Çagalar näköklän mahallarynda işanlaryñ ỳanyna alyp baryp näkök çaga dem saldyrypdyrlar. Olar keramatly adam hökmünde saỳlanypdyrlar. Günorta-Günbatar türkmenleriñ arasynda işanlar hakda dürli rowaỳatlar hem aỳdylỳar. Çaga dogurup bilmeỳän durmuşly maşgalalar olara ỳykylmagy bilen şypa tapan az bolmandyr. Türkmenler işan we öwlatlar aradan çykandan soñ jaỳlanlarynda üstüne günmez dikeldip mowzeleỳ gurmak däbi bilen olary hormatlapdyrlar. Türkmen zenan maşgalalary oña zyỳarata gidipdirler. Rowaỳatlaryñ arasynda Kümüsdepe-Esenguly etraplarynda ỳaşap geçen Berdijepbar işan hakda aỳdylan rowaỳat has gyzyklydyr. Ol etraplaryñ ỳaşaỳjylary deňiz gyrasynda ỳaşaỳandyklary üçin deñiz söwdasy bilen meşgullanypdyrlar. Günlerde bir gün türkmen täjirleriniñ nawlary deñziñ ortasynda suwlap gark boljak halatynda, olar Berdijepbar işanyñ adyndan nazr aỳdyp sygynypdyrlar. Şeỳle howuply ỳagdaỳda nawyň döwülen ỳeri birden-ikä beslenip gidiberipdir. Nawçylar gark bolmakdan halas bolup, deñziñ gyrasyna çykypdyrlar. Henizlere çenli bir adam howply ỳagdaỳa duçar bolanda “Ýa Berdijepbar işan!” -diỳip oña sygynỳarlar. Häzir onuñ nebereleri Esenguly etrabynda ỳaşaỳarlar.[17] - Şeỳle işanlaryñ arasynda Ketde Pir Işan (Işan kaka, asly Hywa Buharaly türkmen Hojanepes etrabynda ỳaşap ỳañy ỳakynda dünỳäden gaỳdỳar.), Gara Işan, Ata Işan (Beỳik akyldarymyz Magtymguly Pyragynyñ nebereleri), Posalak Işan (Asly Balkanly belli Gara Işanyñ ogly), Ak Işan, Hakberdi Işan we Berdijepbar Işan ... ỳaly işanlar halk arasynda belli özüni tanadan keramatly adam bolupdyrlar. ... Dowamy

robotstxt: allowed

filter: keep


text:
"Onuň hakyky ady “Hekim ata” , “Süleỳman” bolup doly ady bolsa, “Süleỳman ibn-e Seljuk Ybraỳym ibn-e Süleỳman ibn-e Myratdyr”. Ol türkmenleriň ähli ata taỳpalarynyň arkasy bolup durỳar. Hekim Süleỳman atanyň 22-nji ata-babasy Osman Razyallahu anahuwa baryp ỳetỳär." [21]
Ondan galan eserleriň birinde:
Meniň adymny sorsalar,
Gul Süleỳman okagyl,
Aryflaryň ỳolunda,
“1950-nji ỳyl Yslambolda çap bolan Yslam enseklopediỳasynyň 1,5 tomunyň 101-nji sahypasynda onuň wepat bolan wagtyny 1166-1167 ỳagny Hojaahmet Ýasawynyň wepat bolan ỳylyny görkezỳär. Ýöne taryhçylaryň köpüsi 1186-1187-nji ỳyly takyk diỳip tassyklaýarlar.” [22]
“Mowlana Ali ibn-il Huseỳn Waez Kaşifi" öz ỳazan “Reşhat eỳnilhaỳat" atly eserinde Hekim atanyň mesgen tutan ỳeri Horezm bolup, şol ỳerde “Akgorgan” ỳagny Akgala atly öwülỳäde (mazarçylykda) jaỳlapdyrlar. Onuň mazary ol ỳerde meşhur öwülỳäleriň biri bolup durỳar.” [23]
Onuň mazaryny takyklaşdyrmak üçin, Orta aziỳada “Akgorgan” ady bilen iki ülke bar. Bu ülkeleriň biri Buhara bilen Owgan serhetleriniň ỳakynynda ỳerleşen Şirabat diỳlen gyşlakda ỳerleşỳär. Bu hakda Fransiỳaly syỳahatçy G. Kapus gerekli maglumatlary berỳär. [24]
Ýene-de bir maglumat boỳunça Gülça diỳlen ỳeriň Günorta-Gündogar tarapynda mangollaryň hanlyklarynyň gadymy merkezi bolan Tegeş çöllüginde, Gyrgyzlar tarapyndan oňa “Akgorgan - آق قورغان” diỳlen harabaçylyk bar. [25]
Aỳdylỳan rowaỳatlara görä, Hekim atanyň mazaryny Horezmde diỳip çaklaỳarlar. Şonuň üçin G. Kapusyň bellän ỳeri hakykata ỳakyn bolmaly diỳlip çak edilỳär. [26]
“Resaleỳe Hekim ata” adyndaky eserde, onuň mazary 40 ỳyl suwuň astynda galypdyr. Soň Hoja Jelaletdin diỳlen bir şahsyỳet ony tapypdyr. Bartold “Türkistannama” atly kitabynda Hekim atanyň guburyny häzirki Goňrat (Kungrad) diỳlen ỳerde diỳip belleỳärler.
Bartold beỳleki bir eserinde “Türkistanda Gürgenç diỳlen mekanyň suwa gark bolandygy barada maglumat berỳär. Şonuň Gürgençden başga-da derỳanyň Günbatar-Günorta gyralaryny ỳagny Hezar äsp ỳa-da koňratyň ỳanynda ỳerleşen Hekim atanyň gubury hem suwa gark bolỳar-diỳip belleỳär”. [27]
“Resaleỳe Hekim ata” eserinde görkezilşine görä, Hojaahmat Ýasawy, Hekim atada has görnükli ukyp görneni sebäpli ony halypa hökmünde Ýasawyỳe tarykatyny ỳaỳratmak üçin türküstanyň gündogar ülkelerine ỳollaỳar. Hojaahmat Ýasawy ony çagyryp şeỳle diỳỳär : “-Daňa ỳakyn bir düỳe seniň ỳanyňa geler.
Oňa münüp ỳola düş, düỳe haỳsy bir mekanda dursa, şol ỳeri ỳurt tutun!” Daň mahaly Hekim atanyň düỳesi geldi. Ol düỳä münüp ürşmesini göỳberdi. Düỳe Gündogara tarap ỳola düşdi. Ol düỳe Amy derỳadan geçip Horezmde “Binowa arkasy” diỳlen ỳlen erde durỳar. Hekim ata düỳäni her nähili ỳöretjek bolsa-da, ol ỳöremeỳär. Gaỳta düỳe seslenip bagyrỳar. Şonuň üçin ol mekan “Bakyrgan” adyna meşhur bolỳar. [28]
Onuň uỳỳan piri Hojaahmet Ýasawy, Ýasawyỳe aryfçylygynyň tarykat ỳolunyň göz başydyr. Hekim ata çagalykdan Hojaahmadyň ỳanynda terbiỳe alyp, Ýasawyỳe tarykatynyň dördünji halypasydyr. Ýasawyň dördünji halypasydyr. Ýasawye tarykaty Nagyşbendiỳe tarykatyndan 11 asyr öň döreỳär. Soňlarda Ýasawyỳe tarykatyň pirleriniň köpi türkmen - türk dilli halklardan çykypdyr. [29]
Hojaahmat Ýasawy hem öz nobatynda halypalyk hyrkasyny onuň göwni röwşen piri Ýusup babadan alyp, din ojagynda oturypdyr.
Hekim atanyň saỳlan halypalarynyň arasynda Zengi ata (Zeňňi baba) meşhurdyr. Zeňňi baba Taşkendiň daglarynda sygyr çopan bolupdyr. Ol Hekim atanyň dünỳäden ötendigini eşidip Horezme gelỳär. Onuň guburyna sygynyp dileg etỳär. Bir näçe wagtdan soň Hekim atanyň öz wesỳeti boỳunça onuň maşgalasy “Änber ene” bilen durmuş gurỳar.
“Reşhat eỳn il-haỳat” kitabynda görkezilşi ỳaly: “Onuň dogylan we mesgen tutan mekany Şaş welaỳaty bolupdyr. Onuň guburyna sygynanlar öz maksat-myratlaryna ỳetipdirler. Ol Baba Arslan piriň neberesi we Täçhoja piriň hem oglydyr. [30]”
Onuň maşgalasy hem Budak (Pudak) hanyň gyzy (Mozzäker ehbab kitabynda Bugra hanyň gyzy) diỳip ỳazylypdyr. [31]
“Resalaỳe Hekim ata” eserinde ỳazylyşyna görä Änber (Ämmer) eneden Mahmut hoja, Asgar hoja, Hopby hoja atly üç perzendi galypdyr. [32]
Hekim ata Demirgazyk türk-türkmenleriniň arasynda keramatly aryflykdan öteri din ugrunda şahyrçylyk hem edipdir. Ol öz piri Hojaahmet Ýasawynyň ỳolunda “Hikmet” stilde şygyr aỳdypdyr.
Türkmenleriň öňki mekdephanalarynda (Hüjreler) sapak predmeti hökmünde hem golỳazmada neşir edere nusga kitaplaryň hatarynda Hekim atadan bäri, “Bakyrgan kitaby”, “Ahyrzaman kitaby”, “Hezret Merỳem kitaby” we ỳene-de bi näçe şygyrlar ỳaly eserleri peỳdalanylypdyr.
Ýatlanan eserlerde Bakyrgan kitabynyň dürli nusgalary türk dilli milletleriň arasynda giňden ỳaỳrapdyr. Bu eser ilkinji gezek 1846-njy ỳylda Gazagystanyň Kazan şäherinde çap edilỳär. Ol 14 sany şahyryň goşgularyndan ybarat bolỳar. Onda 125 şygyr bilen 8 sany manzum hekaỳalar bar. Şolaryň arasynda 44 sany goşgy Hekim Süleỳman atadan, 21 goşgy Şemsetdin, 19 goşgy Ygaỳi, 13 goşgy Obeỳdi, 12 goşgy Hojaahmet Ýasawy, 4 goşgy Şeripden, 4 goşgy Hudadatdan hem-de Şeỳhudy, Gazzaly Şihi, Fakyry, Kasym we Garyby ỳaly şahyr-aryplaryň hersiniň 1-2 sany eserleri bilen, goşgy görnüşde mazmunlaşỳar. Soňundan 8 mazmun hekaỳa; olardan 3 hekaỳa Şemsetdinden, 2 hekaỳa Hekim atadan, Bir hekaỳa Obeỳdulla, bir hekaỳa Hytaỳydan we ỳene-de bir sany awtory näbelli goşgy, ony hem Hekim atadan diỳip çaklanylỳar. Bakygran kitaby 1857-1877-1903-nji ỳyllarda Kazan şäherinde çap bolỳar.
Hekim atanyň döwründe “Ahyrzaman” diỳlen kitaby düzülỳär. Bu kitap “Tagy ajap kitaby” ady bilen “Behr-e hizzej” galypda dörtmelerden doly 16 sahypa, 1847-nji ỳylda Kaza şäherinde çap edilỳär. Bu kitapda kyỳamatdan gysga teswir görkezilip, käbir dörejek hadysalaryň anyk wagtyny görkezmekde gürrüň gidỳär.
Şol döwür resalalarynyň arasynda Hekim atanyň resalasy has ähmiỳetli okalypdyr. Şonuň ỳaly rowaỳatlar köp asyrlap demirgazyk türkileri, hamana Gyrgyzlaryň arasynda has giňden ỳaỳrapdyr. Bu eser boỳdan-baş legenda görnüşde we Hekim ata hakdaky rowaỳatlardan ybarat bolỳar.
Bu legendalara yslam sufistleri “Öwülỳäleriň keramaty” -diỳip düşünỳärler. Bu eserde Hekim atanyň durmuşy hakda maglumat berilỳär. Mysal üçin, şu aşakdaky rowaỳatda şeỳle görkezilỳär: “Ol çaga mahalynda mekdephananyň beỳleki çagalaryna görä, kurhany boỳnundan gyssyrmaỳardy. Ol kurhany başynda saklap hormatly göterỳärdi. Okuw sapagy gutaran mahalynda mekdephanadan yzlaỳyn ỳüzi mekdephana tarap daşary çykỳardy.” Elbetde şol edep-ekram türkmenleriň mollalarynda köplenç bolupdyr.
Günlerde bir gün Hojaahmet Ýasawy metjidiň gapysynda oturan mahaly, bu çaganyň beỳle bolşundan örän hoşhal bolỳar. Onuň ene-atasynyň razylygy bilen okuw terbiỳesini öz üstüne alỳar. Süleỳman 15 ỳaşlykdan Hojaahmedyň müdiri bolỳar. Bir gün Hyzyr aleỳhussalam Hojaahmetlerde myhmançylykda bolỳar. Hojaahmet çagalary odun getirmäge iberipdir.
Çagalar gaỳdyp gelşin güỳçli ỳagyş ỳagyp olaryň odunlary öl bolupdyr. Getirilen odunlaryň arasynda Süleỳmanyň oduny gurak galypdyr. Ol öz eşigini odunyň daşyna orap, öl bolmakdan saklapdyr. Şonda Hyzyr ata oňa “Hekim” diỳlen lakamy beripdir. Soň türkmen däbini eỳerip agzyna tüweläpdir. (Bu yrym türkmen taỳpa-tirelerinde bolupdyr. Taỳpa-tireleriň içinde haỳsydyr bir ỳaşyulylaryň biri çagany tüwelemek bilen özündäki bolan keramaty oňa geçirdigi diỳip düşünipdirler). Hyzyr ata bu sahnanyň şaýady bolan halatynda şeỳle diỳipdir: “-Hudaỳa! bu çaga paỳz ỳagdyr!”. Hekim atanyň göwni paỳzdan dolupdyr. Şonda Hekim ata şu aşakdaky bent goşgyny aỳdypdyr.:
Saryk sarsak görküm bar,
Şyỳhym ututga izse,
Barmaska ne erkim bar.
Umuman Etrek-Gürgen türkmenleriniň arasynda ulyma-ruhanylaryň ähmiỳeti türkmen jemgyỳetçiligini şerigat kanunlary boỳunça alyp barmaklykda-da esasy rol oỳnapdyrlar. Daşky ỳurtlardan Türkmensära syỳahata gelen syỳahatçylar bu barada dürli pikirler hem garaỳyşlar ỳaỳradypdyrlar. Şolaryň arasynda belli syỳahatçy A. Wamberi hakda “Gyzyl Ependi” diỳlen bir rowaỳat hem bar.
(Elbetde A.Wamberiniň dini hristiỳan dini; ol musulman dinini kabul etmeỳär). Günlerde bir gün Gyzyl Ependi metjide giren mahaly birinji sag aỳagy bilen metjide giripdir. Mesjide girmek hem ilki haỳsy aỳak bilen işikden basmak barada ol ỳerde dini däp-dessur hökmünde hemmelere öwredilỳär. Şonuň üçin bir türkmeniň ünsi oňa düşüp munuň musulman däldigini açypdyrlar. A. Wamberi gaty gynlyk bilen ol jemgyỳetiň elinden özüni halas edipdir”. [35]
Etrek-Gürgen türkmenleriniň arasynda metjide girilen mahaly ilki çep aỳagyň bilen girmegiň garaỳyşy “Ýykylsagam ỳüregim metjide düşsün”, metjitden çykan mahalyň sag aỳagyň bilen çykmagyň sebäbi “Ýykylsam ỳüregim metjitde galsyn” – diỳlen düşünje bar.
Soňlarda A. Wamberi Kümüşdepäniň ulymalaryna 50 günlik namazlaryny halallamak üçin şonça gün namaz okamalydyklaryny habar ỳollaỳar. ... Dowamy


text:
Şu ýakynda, yslamyň mukaddes kitaby “Gurhanyň” gadymy hem-de seýrek duş gelýän nusgasynyň sergä çykarylmagyna garaşylýar. “Newsweek” žurnalynyň ýazmagyna görä, Birleşen Arap Emirliklerindäki “Şarjah” kitap sergisine çykaryljak 1350 ýyllyk eser, Gurhanyň 468-645-nji ýyllara degişli golýazmasynyň nusgasydyr. Munuň dünýädäki iň gadymy Gurhanlaryň biridigi aýdylýar.
Eser ilkinji gezek halkara jemgyýetçiligine çykarylýar hem-de ol mundan birnäçe ýyl ozal Angliýanyň Birmingem uniwersitetiniň arhiwinde tapylypdy. Yslam alymlary bu eserleriň Muhammet pygamber döwrüne degişlidigini ret etmeýärler.
Pygamberiň döwründe ýazylypdyrmy?
Birmingem uniwersitetiniň hristianlyk we yslam professory David Thomas, “Yslam dinine görä, Muhammet pygamber Gurhan sürelerini 610-632-nji ýyllarda wahyý arkaly alypdyr. Bu pergamentleriň (ham kagyz) üstünde geçirlen synaglar netijesinde, pergamentleri ýasamak üçin niýetlenen haýwan, Muhammet pygamberiň döwründe ýa-da ondan soňrak döwürde ýaşapdyr” diýýär.
Golýazma, irki döwür arap elipbiýiniň Hijazi grafiginde haýwan derisinden ýasalan 4 pergamendiň üstüne ýazylypdyr we 1930-njy ýyllarda uniwersitetiň arhiwlerinde ýatdan çykarlyp, 2015-nji ýylda gaýtadan tapylypdyr. Derňewçiler, iň azyndan bir eseriň üç halyfa döwrüne degişligini aýdýarlar.
Indi derňewçiler bir meseläni aýdyňlaşdyrmaga çalyşýarlar - bu sahypalar Parižde saklanyp galan beýleki seýrek duş gelýän Gurhan golýazmalarynyň bir bölegimi?. Bu golýazmada diňe dört sahypa bar. Bu hem, 19-njy asyryň başynda Napoleon goşuny Afrikany ele geçirende Müsürden Ýewropa äkidilipdir.
Ilkinji doly görnüşiniň bir bölegi hem bolup biler
Käbir alymlaryň çaklamalaryna görä, bu golýazma Gurhanyň ilkinji doly görnüşi, ýagny Muhammet pygamberiň dosty Ebu-Bekiriň toplan görnüşi hem bolup biler. Bu görnüşi hazirkizaman musulmanlaryň okaýan Gurhanyna meňzeşdigi aýdylýar.
Bu golýazma Angliýa ýerleşýän Birmingemiň muzeý we eserler galereýasynda alty aýlap sergide görkezilende örän meşhurlyk gazanypdy.
Birmingem muzeýiniň Yslam we Günorta Aziýa sungatlary bölüminiň gözegçisi Rebecca Bridgman: “Bu sergi musulman jemagatyndan 65 müň zyýaratçyny özüne çekdi” diýdi.
Dünýäniň iň uly “Şarjah” kitap sergisi 1982-nji ýyldan bäri Birleşen Arap Emirliklerinde geçirilýär. Bu ýyl bu ýerde 1,5 million kitap satyşa çykarylar.
Bu sergä baranlar gadymy golýazmalar bilen tanyşmak üçin interaktiw sersorly ekranlardan peýdalanyp bilerler.


text:
ФК Кайрат 2016
Abonement satyp alyp – syi'lyqqa Sony PlayStation 4 al
Halyq komandasynyn' janku'i'erlerі men 2018 jylg'y may'symdyq abonementі i'elerі arasynda Sony PlayStation 4 oi'yn pri'stavkasyn utysqa saly'dyn' bastalg'anyn qy'ana habarlai'myz. En' basty talap – «Qai'rat» fy'tbol kly'bynyn' o'z alan'yndag'y oi'yndaryna abonement aly' qajetЧитать
Andrei' Karpovi'c': «Qai'ratta» o'zіn'dі damyty' u's'іn barlyq jag'dai' jasalg'an
«Qai'rat» fy'tbol kly'bynyn' bas bapkerіnіn' ko'meks'іsі Andrei' Karpovi'c' jattyqtyry's'ylar quramyna 2017 jyldyn' mamyr ai'ynda qosylg'an. Qazaqstandyq maman kly'btyn' baspaso'z qyzmetіne bergen alg'as'qy suqbatynda bapker retіndegі alg'as'qy jumysy jai'ly ja'ne Halyq komandasyndag'y jumysy ty'raly ai'typ berdіЧитать


text:
TÜRKMEN OBA HOJALYK INSTITUTY
2015/2016-njy okuw ýyly üçin hünärmenleri taýýarlamagyň aşakdaky ugurlary (hünärleri) boýunça talyplyga kabul edýändigini yglan edýär:
1. Agronomçylyk (hünärler: agronomçylyk; agroekologiýa (oba hojalygynyň ekologiýasy); agrohimiýa we topragy öwreniş).
2. Maldarçylyk we weterinar lukmançylygy (hünär: weterinar lukmançylygy).
3. Gidromeliorasiýa we oba hojalygynyň mehanizasiýasy (hünärler: mirapçylyk (gidromelioratiw ulgamlarynyň ulanylyşy); oba hojalygyny mehanizmleşdirmek; gidromeliorasiýa (suw gorlary we dolandyrmak), tehniki hyzmatyň guralyşy we tehnologiýasy).
4. Pudak kärhanalarynyň ykdysadyýeti we dolandyrylyşy (hünär: oba hojalygynyň ykdysadyýeti).
5. Ykdysadyýet we hojalyk hukugy (hünär: oba hojalygynda buhgalter hasaby we audit).
6. Kompýuter tehnologiýasy (hünär: oba hojalygynda maglumat ulgamlary).
Instituta Türkmenistanyň umumy orta ýa-da orta hünär bilimli, ýaşy 35-den geçmedik raýatlary giriş synaglarynyň netijeleri boýunça bäsleşik esasynda kabul edilýär.
Resmi iş kagyzlary Lebap, Mary, Daşoguz welaýatlarynyň merkezlerinde 2015-nji ýylyň 11-27-nji iýuly aralygynda kabul edilýär.
Resmi iş kagyzlarynyň sanawy:
- bellenilen nusgada rektoryň adyna ýazylan arza;
- bellenilen nusgadaky sowalnama (anketa);
- umumy orta (ýa-da orta hünär) bilim baradaky resminama (asyl nusgasy);
- Türkmenistanyň Saglygy goraýyş we derman senagaty ministrligi tarapyndan bellenilen nusgadaky saglyk kepilnamasy;
- soňky okan ýerinden (işlän ýerinden, harby bölümden) häsiýetnama;
- 3x4 möçberde sekiz sany fotosurat;
- işleýänler üçin zähmet depderçesiniň tassyklanan göçürmesi;
- giriş synaglaryndan üstünlikli geçen ýagdaýynda artykmaçlyklardan peýdalanýan okuwa girýän ýylynda mekdep okuwçylarynyň dersler boýunça döwlet bäsleşiginiň ýeňijileri, umumybilim dersleri boýunça halkara bäsleşiklerine gatnaşan Türkmenistanyň ýygyndy toparynyň agzalary şol ýagdaýlary tassyklaýan degişli resminamanyň asyl nusgasyny tabşyrýar.
Bulardan başga-da, okuwa girmäge isleg bildirýän ýokarda görkezilen resminamalar bilen birlikde resminamalary kabul edýän iş toparyna aşakdakylary görkezýär we nusgalaryny tabşyrýar:
- şahsy pasportyny;
- Türkmenistanyň Ýaragly Güýçlerinde harby gullugy geçenler harby şahadatnamasyny, harby gullugy geçmedik ýigitler ýazylyş şahadatnamasyny we ýaşaýan ýeri boýunça harby wekillikden güwähaty.
Dalaşgär talyplyga kabul edilmek üçin artykmaç hukukdan peýdalanýandygyny tassyklaýan beýleki resminamalary görkezip biler.
Nädogry berlen maglumatlar we resmi iş kagyzlary üçin dalaşgär şahsy jogapkärçilik çekýär.
Giriş synaglary we okuwa kabul edilmek institutda (Daşoguz şäheri) aşakdaky möhletlerde geçirilýär:
Mary welaýaty – iýul aýynyň 31-i- awgust aýynyň 1-i, 4-5-i we 8-i günleri
Lebap welaýaty – awgust aýynyň 2-3-i, 6-7-si we 9-y günleri
Daşoguz welaýaty – awgust aýynyň 10-11-i, 12-13-i we 14-i günleri
Giriş synaglary aşakdaky dersler boýunça geçirilýär:
Agronomçylyk; maldarçylyk we weterinar lukmançylygy ugurlary – himiýa, biologiýa, Türkmenistanyň taryhy;
gidromeliorasiýa we oba hojalygynyň mehanizasiýasy; kompýuter tehnologiýasy ugurlary – matematika, fizika, Türkmenistanyň taryhy;
pudak kärhanalarynyň ykdysadyýeti we dolandyrylyşy; ykdysadyýet we hojalyk hukugy ugurlary – matematika, biologiýa, Türkmenistanyň taryhy.
Dersler boýunça giriş synaglary Türkmenistanyň orta mekdepleriniň okuw maksatnamalarynyň esasynda geçirilýär.
Dersler boýunça giriş synaglary döwlet dilinde dilden geçirilýär.
Giriş synaglarynyň tertibinde bellenilen wagtda synaga esassyz sebäplere görä gelmedikler ýa-da dersleriň biri boýunça synagdan geçip bilmedikler ondan soňky synaglara goýberilmeýär.
Giriş synaglarynyň netijeleri boýunça deň mukdarda baha alanlardan talyplyga kabul edilmek üçin artykmaç hukukdan aşakda görkezilenler peýdalanýarlar:
- harby gullugy tamamlap gelenler;
- soňky 2-3 ýylyň dowamynda ýokary netijeler gazanan we etrap häkimligi tarapyndan degişli hünärlere hödürlenen kärendeçiler we mülkdarlar.
Türkmenistanyň Oba hojalyk ministrliginiň Türkmen oba hojalyk institutynyň salgysy:Daşoguz ş., Ruhnama köçesi, 94; tel.: 5-31-60, 5-22-49, 5-34-51, 5-57-02.


text:
Günorta Afrika Respublikasynyň Keýptaun şäherinde türkmen göreşi boýunça Afrikanyň ilkinji çempionaty geçirildi, şeýle hem Afrika yklymynyň Göreş federasiýasy döredildi — diýlip, türkmen döwlet habarlar Agentliginde aýdylýar.
Çempionata 10-dan gowrak ýurtdan türgenler gatnaşdylar. Ýaryşlar erkekler üçin üç agram derejesinde, zenanlar üçin üç agram derejesinde guraldy. Bäsleşiklere Türkmenistanyň Guşakly göreş milli federasiýasynyň wekilleri eminlik etdiler.
Türkmenistanyň Sport baradaky döwlet komiteti tarapyndan halkara we milli sport guramalary bilen hyzmatdaşlykda göreş boýunça yklym federasiýalaryny döretmek hem-de sportuň bu görnüşini Olimpiýa oýunlarynyň maksatnamasyna girizmek boýunça yzygiderli işler alnyp barylýar.
Häzirki wagta çenli dünýäniň ýigrimiden gowrak ýurdundan sportuň bu görnüşi boýunça Milli federasiýalar döredildi. Olaryň arasynda ýakyn hyzmatdaşlyk ýola goýuldy, şol gatnaşyklaryň bir görnüşi sebitleýin ýaryşlaryň guralmagydyr, munuň özi türkmen göreşiniň dünýä sport giňişliginde meşhurlyga eýe bolmagyna ýardam berýär.
2017-nji ýylyň mart aýynda Litwa Respublikasynda Ýewropa göreş federasiýasy döredildi. Eýýäm 29-njy aprel — 2-nji maý aralygynda Serbiýa Respublikasynyň Nowi-Sad şäherinde yklymyň taryhynda ilkinji gezek 10 ýurtdan: Belarusdan, Azerbaýjandan, Latwiýadan, Estoniýadan, Litwadan, Polşadan, Serbiýadan, Gruziýadan, Ukrainadan hem-de Russiýadan türgenleriň gatnaşmagynda türkmen göreşi boýunça Ýewropanyň çempionaty guraldy. Bu ýaryşlar 70 we 90 kilogram agram derejelerinde erkekleriň we zenanlaryň arasynda geçirildi.
Türkmenistanyň Sport baradaky döwlet komitetiniň hünärmenleri Guşakly göreş boýunça bütindünýä komitet, şeýle hem 2015-nji ýylda döredilen hem-de edara binasy Aşgabat şäherinde ýerleşýän Bütindünýä göreş federasiýasy bilen hyzmatdaşlykda türkmen göreşini dünýäniň dürli künjeklerinde wagyz etmek boýunça yzygiderli işler alyp barýarlar. Şu ýylyň maý aýynyň başynda Günorta Amerikada hem göreş federasiýasynyň döredilendigi baradaky şatlykly habar gelip gowuşdy. 2017-nji ýylyň aýagynda göreş boýunça bu yklymyň ilkinji çempionatyny geçirmek meýilleşdirilýär.
Mundan başga-da göreş boýunça bäsleşikler 2017-nji ýylyň iýul aýynda Polşanyň Wroslaw şäherinde geçiriljek Bütindünýä oýunlarynyň maksatnamasyna girizildi.


text:
Türkmenistanyň Mejlisinde Daniýa Patyşalygynyň Parlamentiniň deputaty, Daniýanyň ÝHHG-daky Parlament Assambleýasynyň wekiliýetiniň başlygy jenap Peter Ýuel Ýenseniň ýolbaşçylygynda paýtagtymyza gelen wekilçilikli topar bilen duşuşyk boldy.
Duşuşygyň dowamynda myhmanlar hormatly Prezidentimiz Gurbanguly Berdimuhamedowyň ýolbaşçylygynda Bitarap Türkmenistanyň amala aşyrýan hem-de ählumumy parahatçylygyň, durnukly ösüşiň bähbidine ýola goýulýan giň halkara hyzmatdaşlyk ugruna eýerýän içeri we daşary syýasatynyň ileri tutulýan ugurlary bilen tanyşdyryldy.
Ýurdumyzyň durmuş-ykdysady taýdan okgunly ösüşine, halkymyzyň abadançylyk derejesiniň ýokarlandyrylmagyna gönükdirilen giň möçberli özgertmeler maksatnamasynyň ýerine ýetirilmegini kanunçylyk taýdan üpjün etmekde Mejlisiň alyp barýan işi duşuşygyň esasy meselesi boldy. Dünýäniň syýasy, ykdysady we hukuk giňişligine işjeň utgaşýan Türkmenistan demokratik edaralaryň ösüşine, halk häkimiýetlilik esaslarynyň berkidilmegine we milli kanunçylygyň kämilleşdirilmegine hem-de umumy ykrar edilen halkara kadalaryna laýyk getirilmegine aýratyn ähmiýet berýär. Şunuň blen baglylykda, abraýly halkara guramalary, şol sanda Ýewropada howpsuzlyk we hyzmatdaşlyk guramasy bilen özara gatnaşyklaryň netijeli häsiýete eýedigi bellenildi.
Wekiliýetiň baştutany Daniýa Patyşalygynyň Parlamentiniň düzümi we onuň işi bilen tanyşdyryp, iki ýurduň parlamentarileriniň arasynda netijeli hyzmatdaşlygy ösdürmek üçin giň mümkinçilikleriň bardygyny belledi. Şunuň bilen baglylykda, iki ýurt üçin hem gyzyklanma bildirilýän kanunçykaryjylyk işinde tejribe alyşmak maksady bilen, has ýygjam gatnaşyklaryň ýola goýulmagy barada aýdyldy.
Şeýle hem myhmanlar saparyň çäklerinde ýurdumyzyň Daşary işler ministrliginde kabul edildi we türkmen-daniýa gatnaşyklaryny işjeňleşdirmegiň mümkinçilikleri ara alnyp maslahatlaşyldy.


text:
Iň täzeler
- Jaberi Ansari Soçi şäherinde Aleksander Lawrentiýew bilen duşuşdy
- Nazarbaýew:ýadro ylalaşygy dowam etdirilmelidir
- Ankara döwleti Türkiýäniň serhetlerindäki howplar hakynda duýduryş berdi
- Aljaburi: Yragyň parlament saýlawlary amatly ýagdaýda geçiriljekdir
- Eýran bilen Orsýet sebitaşa gudratlaryň gatnaşmazlygynda sebit meselelerini çözmekligi nygtadylar
- Tehraniň juma namazynyň hatyby yslam dünýäsiniň birleşmegini nygtady
- Gasemi: Eýranyň raketa programmasy barada asla gepleşik geçirilmez
- Ruhani: yslamyň duşmanlaary bähbitlerini musulmanlaryň agzalalygynda görýärler
- Yslamabatda Türkmenistanyň we Pakistanyň arasynda syýasy geňeşmeleriň nobatdaky mejlisi geçirildi
- Zarif:Siriýanyň üstünlikleri Amerikanyň weýran ediji taslamalarynyň güýçlenmegine sebäp bolandyr
Saturday, 07 December 2013 21:04


text:
Dünýä bileleşigi Şweýsariýadan gelip gowşan hoş habara ýokary baha berýär, bu ýurduň Ženewa şäherinde şu günler Birleşen Milletler Guramasynyň adam hukuklary boýunça 36-njy maslahaty geçirilýär. Onda hormatly Prezidentimiz Gurbanguly Berdimuhamedowyň öňe süren başlangyjy boýunça Türkmenistanyň “Parahatçylygy we adam hukuklaryny berkitmekde Bosgunlaryň olimpiýa toparlarynyň goşýan uly goşandyny höweslendirmek hakynda” Jarnama biragyzdan kabul edildi, soňra oňa Braziliýa hem goşuldy.
BMG-niň agzy döwletleriniň 29-sy bu resminamanyň awtordaşlary hökmünde çykyş etdiler, olaryň hatarynda Owganystan, Azerbaýjan, Argentina, Belarus, Braziliýa, Hytaý, Çili, Kolumbiýa, Kosta-Rika, Ekwador, Gonduras, Fransiýa, Gruziýa, Ýaponiýa, Gazagysatan, Gyrgyzystan, Marokko, Panama, Peru, Rumyniýa, Sudan, Günorta Koreýa, Siriýa, Täjigistan, ABŞ, Urugwaý, Özbegistan we beýlekiler bar.
Jarnama laýyklykda BMG-niň Adam hukuklary boýunça geňeşiniň agza ýurtlary bosgunlaryň hem-de bosgunlaryň toparlarynyň iri halkara sport çärelerine gatnaşmagyny goldaýarlar, olar ilkinji gezek Braziliýanyň Rio-de-Žaneýro şäherinde 2016-njy ýylda geçirilen Olimpiýa oýunlaryna, 2017-nji ýylyň 4-13-nji awgusty aralygynda Londonda geçirilen ýeňil atletika boýunça dünýä çempionatyna, indi bolsa Türkmenistanda düýn dabaraly ýagdaýda açylan Ýapyk binalarda we söweş sungaty boýunça V Aziýa oýunlaryna gatnaşdylar.
Türkmenistanyň Birleşen Milletler Guramasy derejesinde aýratyn uly ähmiýetli Jarnamany kabul etmek baradaky başlangyjy öňe sürendigi ýurdumyzyň häzirki döwrüň ählumumy ynsanperwer meseleleriniň çözülmeginde barha uly orny eýeleýändigini dünýä bileleşigine ýene bir gezek aýdyň görkezdi.
Türkmen Lideri “Aşgabat 2017” oýunlarynyň başlanmagy mynasybetli gutlag sözünde Aziýa oýunlaryna ilkinji gezek bosgunlaryň sport toparynyň gatnaşýandygynyň aýratyn buýsançly wakadygyny belledi. “Biz sporta, halkara ýaryşlaryna gatnaşmaga bolan hukugyň hemmelerde, şol sanda emele gelen ýagdaýlar sebäpli, öz milli baýdaklary astynda çykyş edip bilmeýän türgenlerde hem bolmalydygyna ynanýarys” diýip, hormatly Prezidentimiz Gurbanguly Berdimuhamedow aýtdy.
Bu barada dünýäniň köpçülikleýin habar beriş serişdelerinde nygtalyşy ýaly, Türkmenistanyň Prezidentiniň başlangyjy boýunça BMG-niň Adam hukuklary baradaky geňeşiniň ynsanperwer resminamasy köpsanly daşary ýurtlaryň hökümet we adam hukuklary ulgamynda halkara bilermenleri tarapyndan giň goldaw tapdy.
Olimpiýa geňeşiniň prezidenti şeýh Ahmad Al-Fahad Al-Sabah Aziada-2017-niň açylyş dabarasynda eden çykyşynda Aziýanyň Aziýa oýunlarynyň taryhynda ilkinji gezek bosgun-türgenleriň toparlarynyň gatnaşýandygyny kanagatlanma bilen belläp, onuň ýokary ähmiýetini nygtady.
BMG-niň Sport boýunça müdiriýetiniň Bosgunlaryň işi baradaky utgaşdyryjysy Klaude Marşal ýurdumyzyň başlangyjyny “örän täsirli” diýip atlandyrdy hem-de beýleki döwletleri bu göreldä eýermäge çagyrdy.
BMG-niň Türkmenistandaky Hemişelik utgaşdyryjysy Ýelena Panowa Milletler Bileleşiginiň Baş Assambleýasynyň 72-nji maslahatynda döwletimiziň eýeleýän ornuna ýokary baha bermek bilen, türkmen tarapynyň sporta durnukly ösüşiň möhüm şerti hökmünde garaýandygyny goldaýandygyny aýtdy. Şunuň bilen baglylykda, Ýelena Panowanyň makalasynda Aşgabatda Ýapyk binalarda we söweş sungaty boýunça V Aziýa oýunlarynyň geçirilmeginiň aýratyn ähmiýete eýedigi nygtalýar.
BMG-niň ýurdumyzdaky missiýasynyň baştutany bosgunlaryň toparynyň oýunlara gatnaşmaga çagyrylandygy üçin Türkmenistanyň Prezidenti Gurbanguly Berdimuhamedowa hoşallygyny beýan edip, bu çözgüdiň durmuşyň ähli ulgamlarynda deň derejeli mümkinçilikleriň üpjün edilmeginiň zerurdygyna ünsi çekip, munuň 2030-njy ýylyň Gün tertibiniň “hiç kim unudylmaly däldir” diýen baş ýörelgesiniň durmuşa geçirilmegini aňladýandygyny belledi.
Bu baradaky gürrüňi dowam etmek bilen, daşary ýurtlaryň, şol sanda amerikan tarapynyň wekilleriniň hem bosgunlara adam hukuklary ulgamynda öz mümkinçilikleriniň, şeýle hem olara ynamy artdyrmak maksady bilen iri sport çärelerine gatnaşmaga döredilen şert üçin hoşallyklaryny beýan edendigini bellemek gerek.
Elbetde, Türkmenistanyň Prezidentiniň başlangyjy bilen Birleşen Milletler Guramasynyň Adam hukuklary baradaky geňeşiniň 36-njy mejlisinde “Parahatçylygy we adam hukuklaryny berkitmekde Bosgunlaryň olimpiýa toparlarynyň goşýan uly goşandyny höweslendirmek hakyndaky” Jarnamanyň kabul edilmegi sebit hem-de dünýä ösüşiniň möhüm wezipeleriniň, şol sanda ynsanperwer we durmuş meseleleriniň çözgütlerini işläp taýýarlamakda işjeň orny eýeleýän Watanymyzyň belent halkara abraýynyň nobatdaky aýdyň subutnamasydyr.
* * *
Parahatçylygy we adam hukuklaryny berkitmekde Bosgunlaryň olimpiýa toparlarynyň gymmatly goşandyny höweslendirmek hakynda Bilelikdäki Beýannama
BMG-niň Adam hukuklary baradaky Geňeşiniň 36-njy mejlisi, Umumy pikir alyşmalar, Gün tertibiniň 3-nji meselesi
(2017-nji ýylyň 15-nji sentýabry, Şweýsariýa, Ženewa)
Biz kemsitmeleriň ähli görnüşlerine garşy göreşmegiň hem-de hemmeler üçin durmuş şertlerini döretmegiň serişdeleri hökmünde hormat, mertebe, köpdürlülik, deňlik, sabyrlylyk we adalatlylyk ýaly gymmatlyklary höweslendirmekde sportuň mümkinçiliklerini ykrar edýäris.
Şunuň bilen baglylykda, biz bosgunlaryň hem-de bosgunlar toparlarynyň iri halkara sport çärelerine gatnaşmagyny goldaýarys, olar ilkinji gezek 2016-njy ýylda Rioda geçirilen Olimpiýa oýunlaryna, soňra bolsa 4-13-nji awgustda Londan şäherinde guralan 2017-nji ýylyň ýeňil atletika boýunça dünýä çempionatlaryna, şeýle hem 2017-nji ýylyň 17-27-nji sentýabrynda Aşgabatda, Türkmenistanda geçirilýän Ýapyk binalarda we söweş sungaty boýunça V Aziýa oýunlaryna gatnaşmaga mümkinçilik aldylar.
Bosgunlar toparynyň sport çärelerine gatnaşmagy tutuş dünýäde umyt-arzuwyň nyşany bolmak bilen, bosgunlaryň häzirki çylşyrymly ýagdaýynyň gerimine dünýä bileleşiginiň ünsüni çekip hem-de bu meseleleri çözmegiň zerurdygy barada habardarlygy artldyryp biler.
Şu Beýannamany goldaýan ýurtlar bosgunlar toparynyň kemsitmeleriň ähli görnüşlerine garşy göreşmegiň hem-de parahatçylyga, durnukly ösüşe we adam hukuklaryna ýardam etmegiň serişdeleri hökmünde iri sport çärelerine gatnaşmagyny goldaýar.
Biz bosgunlaryň şeýle wakalara halklaryň we milletleriň arasynda ynanyşmagy we hormat goýmagy höweslendirmegiň usuly hökmünde goşulmagyny goldaýarys hem-de olaryň adam hukuklaryny amala aşyryp bilmegi üçin has oňaýly şertleri döretmek bilen, bosgunlaryň hukuklaryny we mümkinçiliklerini giňeltmäge ýardam edýäris.
Biz Halkara Olimpiýa komitetiniň, Aziýanyň Olimpiýa geňeşiniň, Birleşen Milletler Guramasynyň Bosgunlaryň işleri boýunça Ýokary komissarynyň hem-de beýleki degişli halkara we hökümete degişli däl guramalaryň bosgunlar toparlaryny hödürlemek boýunça tagallalaryna ýokary baha berýäris.
Biz BMG-niň ähli agza-döwletlerini birek-birege hormat goýmagyň we dostlugyň ruhunda bosgunlar toparlarynyň iri halkara sport ýaryşlaryna gatnaşmagy boýunça başlangyçlary goldamaga, şol bir wagtda olara amala aşyrmakda kabul edýän ýurtlary höweslendirmäge çagyrýarys.
- Sowda
- •
- 18.09.2017
Dünýä bileleşigi Şweýsariýadan gelip gowşan hoş habara ýokary baha berýär, bu ýurduň Ženewa şäherinde şu günler Birleşen Milletler Guramasynyň adam hukuklary boýunça 36-njy maslahaty geçirilýär. Onda hormatly Prezidentimiz Gurbanguly Berdimuhamedowyň öňe süren başlangyjy boýunça Türkmenistanyň “Parahatçylygy we adam hukuklaryny berkitmekde Bosgunlaryň olimpiýa toparlarynyň goşýan uly goşandyny höweslendirmek hakynda” Jarnama biragyzdan kabul edildi, soňra oňa Braziliýa hem goşuldy.


text:
Türkmenistanyň goraghanalary
Türkmenistanyň goraghanalary Türkmenistanyň milli buýsanjydyr, olarda ýurduň ösümlik we haýwanat dünýäsiniň esasy genefondy jemlenendir. Olar haýwanat, ösümlik dünýäsini goramak, dikeltmek, şeýle hem öz öňünde goýulan wezipeleri durmuşa geçirmek üçin amaly maslahatlary işläp taýýarlamak maksady bilen ylmy-barlag we synag işlerini geçirmek üçin Türkmenistanyň Prezidentiniň ýörite kararynyň esasynda guralýar. Häzirki wagtda Türkmenistanda dürli ekologik we landşaft şertleri ….. »


text:
Täzelikler
Durnukly ösüşiň kepili12.11.2015
1993-nji ýylyň 1-nji noýabrynda, ýurdumyzda kabul edilen Kanuna laýyklykda , töleg we hasaplaşyk serişdesi hökmünde, türkmen manady we onuň bölek şaýylyklary bolan teňňe dolanyşyga girizildi.
Durnukly manat - durnukly ösüş09.11.2015
Berkarar döwletimiziň bagtyýarlyk döwründe hormatly Prezidentimiziň parasatly baştutanlygynda ýurdumyzyň ykdysadyýeti ýokary depginler bilen ösüş gazanýar. Muňa 2015-nji ýylyň 1-nji maýynda ýurdumyzyň durmuş-ykdysady ösüşiniň şu ýylyň dört aýynyň jemlerine bagyşlanyp geçirilen Türkmenistanyň Ministrler Kabinetiniň mejlisinde berlen hasabatlardan hem göz ýetirip bolýar.
Milli manadymyzyň 22 ýyllygyna04.11.2015
2015-nji ýylyň 1-nji noýabrynda Türkmenistanyň Merkezi bankynyň mejlisler zalynda milli manadymyzyň dolanyşyga girizilmeginiň 22 ýyllygyna bagyşlanan ylmy-amaly maslahat geçirildi. Oňa hökümetiň agzalary, döwlet we paýdarlar-täjirçilik banklarynyň, ykdysady topluma girýän ministrlikleriň we edaralaryň ýolbaşçylary we hünärmenleri, ýokary okuw mekdepleriň professorlary, mugallymlary we talyplary, şeýle hem ýurdumyzyň Ylymlar akademiýasynyň, Türkmenistanyň Prezidentiniň ýanyndaky Döwlet gullugy akademiýasynyň hem-de köpçülikleýin habar beriş serişdeleriniň wekilleri gatnaşdylar.
Durnukly ösüş boýunça ýokary derejedäki bu duşuşygyň Birleşen Milletler Guramasynyň döredilmeginiň 70 ýyllygynyň bellenilýän döwründe geçirilmegi bu çärä aýratyn ähmiýet berýär.
2015-nji ýylyň 10-njy sentýabrynda “Awaza”milli syýahatçylyk zolagynyň Kongresler merkezinde hormatly Prezidentimiz Gurbanguly Berdimuhamedowyň başlyklyk etmeginde Türkmenistanyň Ýaşulularynyň nobatdaky maslahaty geçirildi. Ol Türkmen döwletiniň we jemgyýetiniň durmuşynda möhüm şanly waka boldy.


text:
Türkmenistanyň Söwda we daşary ykdysady aragatnaşyklar ministirliginiň Söwda kooperatiw mekdebinde okamaga isleg bildirýän ýaşlaryň sany ýylsaýyn artýar. Biz muňa her ýylky giriş synaglarynda hem göz ýetirýäris. Mekdebe her ýylda talyplaryň 400-e golaýy kabul edilip, şonçarak uçurym saýlan ugrundan zähmet ýoluna gadam basýar. Bu okuw mekdebinde ýaşlar buhgalter hasaby we maliýeleşdiriş, ykdysatçy-buhgalterleri hünärlerinde bilim alyp, olar geljekde karz işleriniň buhgalteri, hasapçy we maliýeçi wezipelerinde zähmet çekmäge ukyply hünärmenler bolup ýetişýerler. Şeýle-de söwdanyň ykdysadyýeti we dolandyrylyşy ugrunda ykdysatçy-menejer hünäri öwredilip, ykdysatçy-menejer, söwdanyň guralyşy we dolandyrylyşy ugrunda satyjy, täjir, dükan müdiri, ilatyň sarp edýän harytlarynyň bilermeni ugurlaryndan hünärmenler we Jemgyýetçilik iýmiti kärhanalarynyň önümleriniň tehnologiýasy boýunça önümçilik müdiri, bölüm, topar ýolbaşçysy, aşpez we laborant wezipeleriniň hünärmenleri taýýarlanýar. Jemi ugurlar 4-e bölünip, olaryň ählisine hem bildirilýän isleg uly. Mekdepde zähmet çekýän mugallymlar ýaşlara bilim bermekde, esasan, Türkmenistanyň milli maksatnamalaryna we bilim syýasatyna, söwdany guramagyň we dolandyrmagyň aýratynlyklaryna, iýmit tehnologiýasynyň kalkulýasiýasynyň düzülişine, çykdajylaryň kada laýyk ulanylyşyna üns berýärler. Ýaşlara her ugurda 30 töweregi dersden sapak geçilip, olardan iňlis dili, häzirki zaman kompýuter tehnologiýalary, ykdysady nazaryýet, iş dolandyrylyşy, maliýe we karz, döwlet býujeti, marketing, menejment, audit ýaly dersleri iň esasylarydyr. Bulardan başga-da hünärmeniň medeniýeti, maliýe hasabatlylygynyň halkara we milli standartlary, iňlis dilini çuňlaşdyryp öwretmek dersleri täzelikde ýola goýuldy.
- Sowda
- •
- 23.10.2017


text:
Mejlise gatnaşyjylar tarapyndan garalyp geçilen esasy mesele Aziýa oýunlarynyň nyşanlary, birinji nobatda bolsa oýunlaryň esasy keşbi Wepaly atly alabaý iti boldy. Şeýle hem Wepaly bäsleşikleriň geçiriljek sport görnüşleriniň 21-sinde hem şekillendirilipdir. Milli Liderimiziň teklibi boýunça bu şekiller köpçülikleýin habar beriş serişdelerinde giň jemgyýetçiligiň tanyş bolmagy hem-de ara alyp maslahatlaşmagy üçin hödürlener.
… Aziada-2017-niň Guramaçylyk komitetiniň bu gezekki mejlisiniň barşynda Ýapyk binalarda we söweş sungaty boýunça V Aziýa oýunlaryna taýýarlyk baradaky Ýerine ýetiriji komitetiň, birnäçe ministrlikleriň hem-de pudak edaralarynyň wekilleriniň, daşary ýurtly hyzmatdaşlaryň ýerine ýetirilen işler baradaky hasabatlary diňlenildi. Çykyş edenler diňe bir ýokary derejeli türgenleri taýýarlamak boýunça durmuşa geçirilýän çäreleri işjeňleşdirmek meselelerine däl, eýsem, daşary ýurtly wekiliýetleri kabul etmek, ýerleşdirmek, naharlamak, medeni maksatnamasy we beýlekiler ýaly möhüm meseleleriň çözgüdine aýratyn üns berdiler.
Aziýanyň Olimpiýa Geňeşi bilen bilelikde Aziýa sebitinde, şeýle hem Awstraliýa we Okeaniýa ýurtlarynda Aşgabatda geçiriljek Ýapyk binalarda we söweş sungaty boýunça V Aziýa oýunlaryny wagyz etmek boýunça giň möçberli maglumat işleri ýaýbaňlandyryldy.
Şunuň bilen baglylykda, Türkmenbaşy şäherinde “Aziada-2017: Parahatçylygyň we ösüşiň ugrunda halkara sport hyzmatdaşlygy” atly sport kongresini we sergini geçirmäge taýýarlyk meselelerine hem-de hormatly Prezidentimiz Gurbanguly Berdimuhamedowyň Halkara Olimpiýa komitetiniň, Aziýanyň Olimpiýa Geňeşiniň, Halkara sport federasiýalarynyň, köp ýurtlaryň sport ulgamlarynyň ýolbaşçylarynyň gatnaşmagynda geçirilýän bu möhüm forumyň ýokary guramaçylyk derejesini üpjün etmek boýunça tabşyrygyny ýerine ýetirmegiň ugurlaryna seredildi.
Aşgabatda oýunlary ýokary guramaçylyk derejesinde geçirilmegi, türkmen hünärmenleriniň doping synag tehnologiýalaryny öwrenmegi üçin Merkezi Aziýa sebitleýin dopinge garşy guramasynyň Ýerine ýetiriji komitetiniň mejlisi, hem-de milli hünärmenleri doping-gözegçiligi boýunça taýýarlamaga gönükdirilen okuw maslahaty guraldy. Olaryň netijeleri boýunça türkmen hünärmenlerine degişli resminamalar gowşuryldy. Mejlisde bu ulgamda ägirt uly tejribe toplan daşary ýurt kompaniýalaryny çekmek, Milli dopinge garşy komiteti döretmek boýunça geçirilen işleriň netijelerine garaldy.
Paýtagtymyzda geçiriljek V Aziýa oýunlaryna daşary ýurtly žurnalistleri çagyrmak boýunça meýilnama, oýunlara Okeaniýa döwletleriniň Milli Olimpiýa komitetleriniň 17-siniň hem gatnaşmagyny üpjün etmek boýunça ýörite maksatnama işlenip taýýarlanyldy.
Aziýanyň Olimpiýa Geňeşi bilen Aşgabat şäheriniň we Türkmenistanyň Milli Olimpiýa komitetiniň arasynda baglaşylan şertnamadan gelip çykýan wezipeleri ýerine ýetirmek boýunça köpugurly işler alnyp barylýar. Oýunlaryň maksatnamasyna girizilen sportuň 21 görnüşi boýunça halkara we Aziýa sport federasiýalarynyň wekilleriniň hem-de Milli sport federasiýalarynyň, V Aziýa oýunlaryna taýýarlyk baradaky Ýerine ýetiriji komitetiň ýolbaşçylarynyň arasynda hyzmatdaşlyk ýola goýuldy. Olimpiýa desgalaryny dolandyrmak, ulanmak we hyzmat etmek, meýletinçiler toparyny hem-de beýleki işgärleri taýýarlamak çäreleri işjeň alnyp barylýar.
Şunuň bilen baglylykda, oýunlaryň dessin meýilleşdirilmegini we taýýarlyk çärelerini amala aşyrýan “Trivandi Ghanzo Limited” hyzmatdaş britan kompaniýasy Oýunlara taýýarlygyň çäklerinde ähli kompaniýalaryň we guramalaryň alyp baran işlerini utgaşdyryp, Aşgabatda boljak giňmöçberli ýaryşlary üstünlikli geçirmek boýunça taýýarlan tekliplerini hödürledi.
Mejlisde oýunlaryň açylyş we ýapylyş dabaralary bilen baglanyşykly maglumatlar aýdyldy. Aziada-2017-niň keşbi bolan Wepaly alabaý itiniň şekili ara alnyp maslahatlaşyldy.
Şeýle hem alabaý we bedew şekillerini Aziadanyň bezegli tumarynda görmek bolýar. Ol özüniň çeýe görnüşi bilen zergärçilik önümlerini ýatladýar. Ýöne onuň reňki, gurluş ulgamynyň ösüşi boýunça geçmişden geljege gönükdirilen sazlaşygy, ösüşi alamatlandyrýar. Hereketiň çeýeligi türkmen laçynynyň gerlen ganatlaryna çalym edýär. Bu görnüş tutuş şekili emele getirýär.
Şeýlelikde, halkara jemgyýetçiligi Aziada-2017-niň tumary we şekili bilen tanşar. Olar mahabat-maglumat kompaniýalarynyň işleri bilen bilelikde dünýä ýaýrar. Onuň esasy wezipesi Aşgabatda geçiriljek oýunlara ünsi çekmekden, Türkmenistanyň hoşniýetli erki bolan, sagdynlygyň we ruhubelentligiň ýurdy hökmündäki täze keşbini kemala getirmekden ybaratdyr.


text:
Geçen ýylyň soňky üç aýyň dowamynda Türkmenistanda internetden peýdalanýanlaryň sany 1,2 esse artdy
Aragatnaşyk ulgamyny toplumlaýyn döwrebaplaşdyrmak hem-de diwersifikasiýa ýoly bilen ösdürmek boýunça öňde goýan wezipeleriniň çalt çözülmegi, iň öňdebaryjy enjamlaryň hem-de innowasiýalaryň ulanylmagy netijesinde Türkmenistanda Internetiň her bir raýata elýeterli bolmagy üçin ähli şertleri döredýän telekommunikasiýalaryň köp şahaly ulgamy hereket edýär.
Türkmenistanyň Aragatnaşyk ministrliginiň maglumatlaryna görä, ýurudumyzda bütin dünýä ulgamdan peýdalanyjylaryň sany yzygiderli artýar. 2017-nji ýylyň 5-nji oktýabryndan 31-nji dekabryna çenli bütin dünýätora birikdirilen adamlaryň sany 1,2 esse, ulgamlaýyn hyzmatlary etmekden alnan girdejiler bolsa 2 million manada çenli artdy. Muny milli nternet –prowaýderleriň sowatly marketing strategiýasynyň hem-de ilat üçin bahalaryň ortaça 35 göterime çenli peseldilmeginiň hasabyna gazanmak başartdy.
Internet ulgamyny ösdürmek babatda öňde goýlan wezipeleri ýerine ýetirmek maksady bilen, ýurdumyzda degişli düzümi kemala getirmek boýunça uly işler ýaýbaňlandyrylýar. Aragatnaşykçylar öňdebaryjy tehnologiýalaryň esasynda ählumumy aragatnaşyk ulgamyny döretmäge, aragatnaşyk hyzmatlarynyň möçberlerini, hilini we görnüşlerini ýokarlandyrmaga gönükdirilen iri taslamalaryň tutuş toplumyny durmuşa geçirýär. Şunda giň zolakly Internet ulgamy ýurdumyzyň iň alysdaky künjeklerine hem aralaşýar.
Sarp edijilere telekommunikasiýa hyzmatlaryny bökdençsiz hem-de ýokary derejede hödürlemek, maglumatlary bermegiň tizligini ýokarlandyrmak üçin ministrlikler, häkimlikler we pudak edaralary tarapyndan optiki –süýümli kabelleri Aşgabat şäherinde hem-de ýurdumyzyň beýleki ilatly ýerlerinde ýerleşen binalara, köp gatly ýaşaýyş jaýlaryna çekmek göz öňünde tutuldy.
Häzirki wagtda Aşgabat şäheri boýunça maglumatlary bermegiň tizligi ortaça sekuntda 20 gigabite barabardyr, ýöne ýakyn geljekde maglumatlary alyşmagyň tizliginiň bäş esse ýokary – 100 gbit/s derejedäki ulag geçelgesini döretmek meýilleşdirildi; welaýat merkezlerinde maglumatlary bermegiň tizligi 40 gbit/s golaý bolar, etrap merkezleriniň we daýhan birleşikleriniň arasynda bu görkeziji 4 gbit/s çenli bolar.
Ilatyň artýan isleglerini nazara almak bilen, “Altyn asyr” milli operatory raýatlarymyzy öýjükli aragatnaşygyň esasy görnüşleri, şol sanda 3G, 4G, ýakyn şeljekde bolsa 5G bilen doly we hemmetaraplaýyn üpjün etmek derejesine çykýar. Bu taslamanyň durmuşa geçirilmegi bilen, ýurdumyz boýunça bu hyzmatlaryň üpjünçiligi 100 göterime barabar bolar.
Şeýle hem Türkmenistanda internetbanking we mobilbanking hyzmatlary işjeň ornaşdyrylýar. Olar nagt däl hasaplaşyklary amala aşyrmaga mümkinçilik berip, haryt-pul gatnaşyklaryny ýönekeýleşdirýär hem-de ýurdumyzyň çäginde we onuň çäklerinden daşarda olaryň howpsuzlygyny artdyrýar.
Häzirki zaman dünýä ýagdaýlaryny nazara almak bilen, Türkmenistanda bütindünýä ulgama elýeterli bolan okuw mekdepleriniň sany barha artýar. Okuw edaralarynyň okatmagyň iň döwrebap usullaryny ulanmak arkaly sapaklary geçirmäge ýardam edýän kompýuter, multimediýa enjamlary bilen enjamlaşdyrylmagy, Internet ulgamyna elýeterliliginiň üpjün edilmegi okuwy hem-de hünärmenleri taýýarlamak işini dünýä ölçegleriniň talaplaryna laýyklykda guramak üçin giň mümkinçilikleri açýar.
2017-nji ýylyň sentýabr aýynda hormatly Prezidentimiz Gurbanguly Berdimuhamedow Türkmenistanyň sanly bilim ulgamyny ösdürmegiň meýilnamasyny tassyklady. Ony ýerine ýetirmegiň çäklerinde Innowasiýa magloumatlar merkezini döretmek meýilleşdirilýär. Onuň wezipesi elektron okuwyň usullaryny, şol sanda sanly okuw kitaplaryny, gollanmalary, wideo hem-de audiomateriallary, interaktiw we multimediýa programmalaryny toplumlaýyn işläp taýýarlamakdan ybarat bolar.


text:
Haçanda siz Türkmenistanyň çäginden daşarda syýahatda ýa-da işewürlik saparynda bolanyňyzda Rouming hyzmaty Size aragatnaşykda bolup, telefon belgiňizi çalyşmazlyga mümkinçilik berer.
Daşary ýurda gitmezden öň siziň gitmekçi bolýan ýurduňyzy Rouming ýurtlarynyň sanawyndan tapyň. TMCELL müşderilerine rouming hyzmatlaryny hödürleýän ýerli aragatnaşyk operatorlary barada biliň.
Hasabyňyzy doldurmagy ýadyňyzdan çykarmaň! Rouming hyzmaty hasabyňyz 70 manatdan pes bolan ýagdaýynda awtomatiki usulda öçürilýändir.
Hyzmatyň birikdirilmegi üçin siziň hasabyňyzda 525 manatdan az bolmadyk möçber bolmalydyr, ol tutum hökmünde alynman Siziň gepleşikleriňize sarp ediler.
Rouming hyzmatynyň işlemegi üçin «Halkara elýeterlilik» hyzmatyna birikdirilmelisiňiz.
Rouming hyzmatynyň özi mugtdyr, emma ýerli aragatnaşyk operatorlary jaňlar üçin siziň nyrhnamaňyza goşmaça töleg alyp bilerler.
USSD hyzmatyň üsti bilen birikdirmek *0809*1*3*1#
USSD hyzmatyň üsti bilen öçürmek *0809*1*3*0#


text:
Gadym döwürlerde adam ýabany haýwanlary awlanda, ir-iýmişleri ýygnanda, köp ýöremeli bolýardy, käte uzakly gün aýak üstünde bolmaly bolýardy. Emma mälim bolşy ýaly, ýaltalyk – ösüşiň (progressiň) herekete getirijisidir. Adam akyl taýdan ösdügiçe, işlemezligiň hem iň kämil ýollaryny oýlap tapyp, az hereketlenip başlady. Biziň günlerimizde tehnika enjamlarynyň we serişdeleriniň güýçli depgin bilen ösmegi adamlaryň az hereketlenmegine mümkinçilik döredýär. Awtoulaglar, kir ýuwujy maşynlar, tozan sorujylar, tehniki serişdeleriň pult arkaly dolandyrylmagy, umuman, sanasaň sanap oturmaly. Ýöne bularyň bary adamlaryň durmuşyny ýeňilletmek bilen, onuň saglygyna belli bir derejede zyýan hem berýändir. Sebäbi adamlar az hereket edýärler, bu bolsa kem-kemden saglyk kynçylyklarynyň döremegine sebäp bolýar. Şonuň üçin-de, biz pyýada ýöremekligiň peýdasy barada şu makalany siziň dykgatyňyza hödürleýäris.
Pyýada ýöremek saglygy, bedeni, ruhy berkitmegiň iň ýeňil we iň howpsuz usulydyr. Pyýada ýöremek bedeniň has oňat we netijeli işlemegine, rahatlanmagyna ýardam berýär. Adamlar pyýada ýöränlerinde, gündeki gaýgy-aladalardan daşlaşýar, güýjüni tiz dikeldýär. Ýürek we damarlar berkeýär hem-de olaryň işi has gowulaşýar. Ýöreýän adamlarda ähli bar bolan keselleriň döremek töwekgelligi peselýär, olaryň immuniteti ýokarlanýar. Pyýada ýöremegiň netijesinde süňkler we bogunlar bekeýär, gan bedende has oňat aýlanyp başlaýar. Bedeniňizdäki artykmaç ýaglar ýok bolup gidýärler, zäherli maddalar bolsa der bilen bedenden çykýarlar. Köp keselleriň sebäbi bolan holesteriniň hem mukdary azalýar.
Üns beren bolsaňyz, adam gaharlananda ýa-da tolgunanda, ol iki ýana ýöräp başlaýar we az-kem köşeşýär. Pyýada ýöremek dartgynlygy, göwnüçökgünligi hem aradan aýyrýar. Nerw ulgamy köşeşýär, ýokary dartgynly işden has rahat ýagdaýa gelýär. Netijede, aňymyz has durlanýar, pikirlenmek we belli bir kararlara gelmek aňsatlaşýar.
Şonuň üçin-de, has köp ýöremeklige çalşyň. Siz gat jaýlarda ýaşaýan bolsaňyz, aşak we ýokaryk münmeli ýa-da düşmeli bolsaňyz, lifte garaşyp durmaň. Basgançaklardan ýokaryk galyp we aşak düşüp hereket etseňiz, saglygyňyzy berkidersiňiz. Garaž, hereket etmäge, köpräk pyýada ýöremäge mümkinçilik tapsaňyz, elden bermäň. Dükana, bazara, işe we beýleki ýerlere mümkin boldugyndan pyýada gatnaň. Günüň dowamynda azyndan bir sagat pyýada ýöräň!
Ukymyzyň rahat, ynjalykly bolmagy üçin ýöremegiň peýdasy uludyr. Agşamlaryna gezelenje çykanyňyzda, otaglaryňyzyň penjirelerini açyşdyryň. Şemalladylan salkyn otagda ýatmak has ýakymly bolýar.
Pyýada ýöremek ählimiz üçin elýeterdir. Bedeniň fiziki taýdan gözelligini saklamakda-da ol örän ähmiýetlidir. Iň esasy zatlaryň biri - ýöremegi gündelik endigimize öwrüp bolýar.
Ýüregi türgenleşdirmekde hem ýöremegiň ornuny tutup biljek zat ýok. Adam näçe köp ýörese, ol şonça-da sagdyn bolýar: ýürek, öýken, gan aýlanyş has gowy işleýär, myşsalaryň tonusy artýar. Semiz adamlar ýöränlerinde, bir sagadyň dowamynda ep-esli koloriýalary ýitirýärler. Agramyňyzy azaltmak isleseňiz, ädim ölçeýji enjamy ulansaňyz bolýar. Bu ýönekeýje gural özüňizi oňat fiziki görnüşde saklamaga kömek edýär. Hemişe ädimleriňizi sanap, siz geçen aralygyňyza, işjeňlik derejäňize, ýakylan kaloriýalara gözegçilik edip bilersiňiz. Bu enjamyň käbir görnüşlerinde agzalan zatlaryň hasaby öz-özünden awtomatiki gözegçilik edilýär, netijede çykarylýar.
Elbetde, adam özüne zerur bolan zatlar üçin ýöremeli bolýar: öý işleri, nahar taýýarlamak, gap-gaçlary ýuwmak, zir-zibilleri dökmek we ş.m. Emma bu ýeterlikli bolmaýar. Lukmanlar günde 10.000 ädim ýöremegi maslahat berýärler. Bu 8 killometre golaýdyr. Diýmek, gündeki öý işleriňizi edip ýöremegiňizden artyk azyndan 30 minut ýöremeli.
Ýöräp barýarkaňyz, 2 metr öňe serediň. Elleriňizi gowşagyň, olaryň bedeniňize degmezligine üns beriň, hereketleriň bolsa öňe we yza bolmagyny gazanyň. Garnyňyzy içiňize çekiň, ýöne ol dem alşyňyza päsgel bermesin. Guýruk myşsalaryňyzy ýygnaň, sebäbi ýöräniňizde, oňurga sütüniňize zyýan ýetmez we has köp kaloriýalar ýakylar. Kelläňizi dik tutuň, eginleriňizi 85-90° epiň. Ýöräp barýarkaňyz, butlaryňyz hem hereketde bolmalydyr.
Arassa howada gezelenç etmegiň berýän peýdasy:
- iş we dynç almak üçin kuwwatlandyrýar;
- ýüregiň täç görnüşli damarlarynyň şikeslenmeginiň öňüni alýar;
- dartgynlylygy aýyrýar;
- agramyňyzyň kada laýyk bolmagyna ýardam berýär;
- muskulaturany berkidýär;
- ýokary gan basyşyň öňüni alýar we bejerýär;
- gandaky şekeriň derejesine gözegçilik edýär;
- süňkleriň inçelmeginiň öňüni alýar;
- aňsat uklamaga we rahat ýatmaga kömek edýär.
Sagdyn durmuş endiklerini wagyz ediji belli Pol Bregg pyýada ýöremegi "fiziki maşklaryň şasy" hasaplaýardy. Ol hiç bir fiziki maşklaryň muskulaturanyň sazlaşygyny, gan aýlanyşynyň kämilligini, ýokary işjeňligi, bedeniň ähli agzalarynyň we ulgamlarynyň sagdynlygyny ýöremekdäki ýaly üpjün edip bilmeýändigini nygtaýar.
Gadymy pelsepeçiler pyýada ýöremegiň diňe bedeni janlandyrman, eýsem akyl we ruhy sazlaşygyny işjeňleşdirýändigini belleýärdiler. Adam ýöräp barýarka, kellesine ajaýyp pikirler gelýär. Platon we Aristotel aýratyn, täsin mekdepleri döredip, söhbetdeşlikleri we leksiýalary ýöräp barylýarka geçirýärdiler. Şol döwrüň beren ajaýyp şahslary bu hakykaty tassyklaýarlar.
Pyýada ýöremegiň peýdalydygyna diňe gadymy grekler göz ýetirmändiler. Belli bolşy ýaly, şu gün uzak ýaşamakda Ýaponiýa birinjiligi eýeleýär, sebäbi ol ýerde sagdyn iýmitlenmä we yzygider hereket edilmegine uly ähmiýet berýärler. Ýaponiýalylaryň köpüsi "Günde – 10 müň ädim" atly şygara eýerýärler. Özlerine mahsus bolan erjellik we tertiplilik bilen, olaryň köpüsi günde pyýada geçmeli ädimlerini sanaýarlar. Ýaponiýaly işewürler nerw dartgynlygynyň öňüni almak üçin ýokary derejeli kynçylykly şertlerde pyýada ýöreýärler. Fudziýama dagyna galmak – iň giňden ýaýran pyýada geçilmeli ýoldur.
Uly aralyklary ýöräp geçmek aňsat däldir. Şonda-da bir ädimi adip, siz özüňizi oňat duýýandygyňyza göz ýetirersiňiz. Pol Bregg ýaly, siz hem her ädimiňizde "saglyk", "güýç-kuwwat", "ýigitlik" ýaly "jadyly sözleri" aýtsaňyz, ýoly geçmek ýeňilleşýär.
Bir sagatdan az ýöreýän erkek adamlara garanyňda, günüň dowamynda bir sagatdan artyk pyýada ýöreýän erkek adamlarda ýüregiň işemiýa keseli bäş esse az duş gelýär.
Adamlar awtoulagy sürüp başlan ilkinji günlerinden köplenç semreýärler, olaryň ýürek-damar ulgamynyň işi bozulýar. Ulag sürmegi taşlamaly däl, ýöne günüň dowamynda pyýada ýöremegiň aladasyny etmeli. Ähli ýerlere ulagly gitmegi endik edinen bolsaňyzam, golaý aralyklara, dükana, zir-zibil dökmäge, seýilgähe pyýada ýöräň. Howa ýagynsyz, salkyn, arassa bolan günleri, işe ýa-da beýleki ýerlere ulagyňyzy goýup, pyýada gidiň. Bu size diňe gowy täsirini ýetirer, şähdiňizi açar, özüňizi duýuşyňyzy gowulandyrar.
Semiz adamlaryň "duşenbe güni berhiz tutup başlajak" diýşi ýaly, ýaltarak adamlar hem "ertirden başlap ir bilen pyýada ýörejek" diýýärler. Ýöne käwagt bu ýerine ýetirilmäm galýar. Siz az-azdan, gysgarak aralyklary pyýada geçip başlasaňyz, özüňizi duýşuňyzyň gowulanýandygyna göz ýetirseňiz. Soňra siziň uzak ýerlere hem pyýada gidesiňiz geler. Netijede, bu siziň iň gowy, saglyga peýdaly endikleriňiziň birine öwrüler.
Dogry iýmitlenme, arassa howa we pyýada ýöremek siziň bedeniňizi, ruhuňyzy sagdyn, pikirleriňizi ýagty we aýdyň eder!
Teswirlemeler
Aýhow şäheriň içinde çagalardan we pensionerlerden başga pyýada gezýän ýoga.
Köp sürüjiler zir-zibillerini awtoulagyndan çykaryp zibilhana taşlap gidýärler. Öň diňe erkek adamlardy, indi aýallar hem oňa goşuldy. Köpümiz, özümizi aýasak, az hereket etsek, gepiň gysgasy, süňňümizi gyzdyrmasak, derlemesek, saglyk üçin gowydyr öýdýärler. Hemmesi saglyga zyýan. Şoňa düşünmeýärler.
Tagamlyja, kuwwatlyja iýmitleri iýip, diwanyň üstüne geçip, telewizor görmäge gyşaryp, ýatyp galýarlar. Hemme kuwwatlyklar ýaga „öwrülýär“. Şeýdip hem adamyň özi ýürek agyra, infarkta, başga damar kesellerine „dalaşgärlik“ edýär.
Pyýada ýöremegiň peýdasy giňişleýin, hemmetaraplaýyn beýan edilipdir. Okap, düşünip her kim özüne erk edip, çykdaýjysyz maslahaty ýokarda bellenilşi ýaly ýerine ýetirse, köp kesellerden özüni halas ederdi. Keseli bejerenden, öňüni alan ýagşy.
Ýazylanlar barada pikiriňizi paýlaşyň
1. Biz Siziň pikirleriňizi çäklendirmek islemeýäris, ýöne töhmet, ynamdan gaçyrýan, edepsizlik, ýaramazlyk, zorluk, paýyş, pornografiki, howp salýan, agzalalyk we ýigrenç döredýän gürrüňleri we bikanun hereketleri öz içine alýan materiallara rugsat berilmeýär. Şu agzalan materiallar saýtyň degişli işgärleri tarapyndan pozulyp bilner.
2. Siziň oý-pikirleriňiz biziň üçin juda wajypdyr! Ýöne biziň saýtymyzda makalany teswirleýän okyja edepsiz sözler bilen hüjüm edýän teswirlemelere ýol berilmeýär.
3. Ýazylan teswir öjükdiriji, ýagny agzalalyk döredýän häsiýetlidigine güman edilse, onda onuň çap edilmegine rugsat berilmez.
4. Düýbi ýa-da ýuridiki statusy belli bolmadyk web sahypalaryny salgy berýän internet çelgileri çap edilmeýär.
5. Teswirlemeler mowzugyň çäginden çykan ýagdaýynda, olar çap edilmez.
6. Teswirlemeler we çekeleşikler kommersiýa maksady bilen ulanylyp bilmez.
7. Nämälim ýagdaýlarda söwda belgisini ýa-da awtorlyk hukugyny bozýan materiallaryň teswirlemelerde bolmagyna ýol berilmez.


text:
Ispaniýa Kataloniýany öz gözegçiligine aldy we separatist hökümeti dargatdy.
Bu çäre Kataloniýanyň regional parlamentiniň 27-nji oktýabrda garaşsyzlygyny yglan etmeginiň yzýany amala aşyryldy.
Premýer-ministr Mariano Rajow Kataloniýanyň prezidenti Karles Puigdemontyň karar çykaryjy ygtyýarlygyny öz eline alyp, bu demirgazyk-gündogar regionyň parlamentini dargatdy.
Rajoy regional saýlawlaryň 21-nji dekabrda geçirilmegine çagyryş etdi.
Kataloniýanyň baş resmileri tarapyndan dessine jogap bolmady.
Ispaniýanyň hökümeti Kataloniýanyň regional polisiýa güýçleriniň ýolbaşçysy Josep Lluis Traperony hem iş başyndan çetleşdirdi diýip, resmi hökümet neşri 28-nji oktýabrda habar berdi.
Şeýle-de, Trapero Barselonada müňlerçe protestçiniň garaşsyzlygy talap edip 1-nji oktýabrda geçiren demonstrasiýasynda Ispaniýanyň graždan polisiýasyna kömek bermekden ýüz öwürendigi üçin gozgalaňçylyga baş goşmakda aýyplanýar.
Geçen hepdede Ispaniýanyň Ýokary sudy Traperonyň ýurdy terk etmegine gadagançylyk girizdi we onuň pasportuny elinden aldy. Ol tussag edilmedi.
Regional parlamentiň garaşsyzlyk boýunça geçiren ses berişliginiň yzýany Barselonada müňlerçe adam deklarasiýany dabaralamak üçin şäheriň merkezine jemlendi. Olaryň ençemesi Kataloniýanyň regional hökümetiniň binasyndan Ispaniýanyň baýdagyny aýyrmagy teklip etdi.
Separatizme garşy protestçileriň hem ýüzlerçesi Ispaniýanyň baýdagyny göterip, köçelere çykdy.
Kataloniýanyň garaşsyzlygyna garşy çykyş edýän adamlar 28-nji oktýabrda paýtagt Madridde ýöriş geçirdiler. Müňlerçe adam Ispaniýanyň baýdagyny göterip, paýtagtyň merkezinde jemlendi.
Bu krizis Kataloniýanyň liderleriniň regionyň garaşsyzlygy barada 1-nji oktýabrda geçirilen referendumynyň yzýany döredi. Madrid bu referendumy bikanun atlandyrdy. Ýewropa Bileleşigi hem referenduma garşy çykdy.
Kataloniýanyň kanun çykaryjylary referendumda ses berijileriň 90%-den gowragynyň regionyň garaşsyzlygyny goldandygyny aýtdylar.
Ispaniýanyň ýaranlary Madride goldaw bildirdiler.
ABŞ-nyň Döwlet departamenti öz beýanatynda Kataloniýanyň Ispaniýanyň bir bölegi bolup durýandygyny belledi we Waşingtonyň Ispaniýanyň hökümetiniň ýurduň bütewüligi ugrundaky çärelerini goldaýandygyny mälim etdi.
7.5 million ilatly Kataloniýa Ispaniýanyň iň baý regiony hasaplanýar. 15-nji asyrdan bäri Ispaniýanyň düzümine girýän bu regionda separatizm duýgulary güýçli bolmagynda galýar.


text:
Türkmenistanyň jemi içerki önüminiň ösüş depgini şu ýylyň dört aýynda 6 göterimden geçdi
Türkmenistanyň Ministrler Kabinetiniň giňişleýin mejlisinde 2017-nji ýylyň dört aýynda ýurduň jemi içerki önüminiň ösüş depgini 6,2 göterime, şol sanda senagat pudagynda 2,1 göterime, gurluşykda 4,3 göterime, ulag we aragatnaşyk pudagynda 10,8 göterime, söwdada 10 göterime, oba hojalygynda 3,5 göterime, hyzmatlar ulgamynda 10,7 göterime barabar boldy.
Şu ýylyň dört aýynda daşyndan getirilýän harytlaryň ornuny tutýan we eksporta iberilýän önümleriň önümçiliginiň giňeldilmegine gönükdirilen karz serişdeleriniň möçberi geçen ýylyň degişli döwri bilen deňeşdirilende 28,8 göterim artdy. Merkezleşdirilen hasaba alnan bank kartlarynyň sany şu ýylyň 1-nji maýyndaky ýagdaýa görä, geçen ýylyň degişli döwri bilen deňeşdirilende, 1,7 esse, terminallaryň sany 2,4 esse, bankomatlaryň sany 1,9 esse artdy.
TDH


text:
“Gulçulyk” we “Agyrlyk” Oskarlary paýlaşdy0
“12 ýyl gulçulykda” (12 Years a Slave) atly taryhy drama 86-njy Akademiýa baýraklarynda iň gowy kino diýen baýraga mynasyp bolup, kosmos dramasy “Agyrlyk” baýraklaryň köpüsini gazanmagy başardy.
“Agyrlyk” (Gravity) filminiň režissýory Alfonso Kuaron iň gowy režissýor baýragyna mynasyp bolan ilkinji latyn bolup, onuň filmi tehnikli üstünlikler üçin ýene alty sany Oskar baýragyny aldy.
Keýt Blançet režissýor Wudi Alleniň “Gök Žasmin” filmindäki baş gahrymanyň obrazy üçin iň gowy aktrisa saýlandy.
Metýu MakKonafeý “Dallasyň satyn alyjylar kluby” filmindäki roly üçin iň gowy aktýor hasaplandy.
Indi eýýäm ikilenji ýyl iň gowy film bilen iň gowy režissýoryň baýragyny aýry-aýry filmler alýar.
Kuaron filmiň “özgerdiji” güýjüni alkyşlap, filmiň ýyldyzy Sandra Bullogy “Agyrlygyň ruhy we kalby” diýip taryplady.
Surata düşürilişi bäş ýyla çeken film redaktorlyk, sesleriň garyşdyrylyşy, sesiň timarlanmagy, kinematografiýa, kompýuter arkaly şekillendiriş we filmiň sazy boýunça hem Oskar baýraklaryny gazandy. Oňa Britaniýanyň kompýuter-şekillendiriş hünärmenleri gatnaşdy.
“12 ýyl gulçulykda” atly filmiň režissýory Stiw MakKuin iň gowy kino boýunça Oskar baýragyny “gulçulygy başdan geçiren ähli adamlara” bagyş edýändigini aýtdy.
“Her kimiň hukugy diňe bir ölmän galmak däldir, muňa ýaşamak hem girýär” diýip, ol aýtdy. “Bu Solomon Nortabyň galdyran iň möhüm mirasydyr”.
Hakyky wakalara esaslanýan bu film erkinlikdäki garaýagyz adamyň – Nortabyň durmuşy barada gürrüň berýär. Ol alnyp gaçylyp, Luizianada gulçulyga sezewar edilýär.
Film dünýäsine täze gelen Lupita Nýong bolsa epizoddaky iň gowy aktrisa diýen baýraga mynasyp boldy. Ol filmde gulçulykdaky Patseýiň obrazyny ýerine ýetirýär.
Bu film Jon Ridleýiň sahnalaşdyryşy üçin hem üçünji Oskar baýragyny aldy.
Garaşylyşy ýaly, MakKonafeý iň gowy aktýor diýen baýraga mynasyp görüldi. 44 ýaşly aktýor bu filmde surata düşmek üçin 23 kg horlanypdyr.
Emma Deýwid O Rasseliň 10 baýraga hödürlenen “Amerikan alňasaňlygy” atly filmi hiç-hili baýrak almady. Martin Skorsesiň “Wall Stritiň möjegi” atly filmi hem baýraksyz galdy.


text:
Tapgyryň umumy aýratynlygy:
Orunlar üýtgeýär: Bu tapgyrdan soň, ýaryş tertibinde iki üýtgeşme boldy — dördünji orundaky «Balkan» üçünji, altynjy basgançakdaky «Aşgabat» bäşinji orna geçdi.
Dört täze wekil: Şu möwsümde tapawutlananlaryň sanawyna ýene dört futbolçy goşuldy we sanaw 66-a çykdy.
11 gol: Tapgyrda derwezelere 11 pökgi geçirildi.
66 futbolçy, 153 gol: Möwsümde 66 futbolçy 153 gol geçirdi. Her futbolça 2,3 goldan düşýär.
«Köpetdag» — «Turan» — 3:1.
Gollar:
0:1, Timur Altyýew 15’
1:1, Guwançmyrat Gurbangulyýew 25’
2:1, Guwançmyrat Gurbangulyýew 32’
3:1, Ýunus Hürmenow 76’ (11 m.j.u.)
Birinji aýlawda — 2:1.
Indiki duralga — çempion: Bu ýeňişden soň, «Köpetdag» ýene üç utuk bilen altynjy orundaky «Altyn asyr» bilen arany bir utuga çenli ýygyrdy. «Köpetdagyň» ýekeje ýeňşi we çempionyň ýene-de ýekeje ýalňyşlygy ýagdaýlary üýtgedip biler.
Gurbangulyýew dubl bilen geldi: Duşuşykda geçirilen gollar Guwançmyrat Gurbangulyýewiň diňe şu möwsümdäki däl, Ýokary ligadaky ilkinji gollarydyr.
49 duşuşykda 50 gol: Şu güne çenli Ýokary ligada 49 duşuşyk geçiren «Köpetdag» garşydaş derwezelere 50 gol geçirdi.
«Turan» ýene boş galmady: Edil birinji aýlawda bolşy ýaly, ýene-de «Köpetdagyň» derwezesinden pökgi geçirdi.
Ýene-de başlangyç «Turandan»: Birinji aýlawda bolşy ýaly, bu duşuşykda hem ilkinji gol «Turandan» geldi. Emma dowamy...
«Ahal» — «Energetik» — 0:0.
Birinji aýlawda — 1:1.
30 utukly ilkinji topar: Tapgyrda gazanylan deňlik «Ahalyň» şu möwsümde 30 utuk gazanan ilkinji topar bolmagy üçin ýeterlik boldy.
Belki utuga garaşandyr: 14 tapgyrda 30 gol geçiren «Ahal» 15-nji tapgyrda utugyny hem 30-a dogurlady. Belki Röwşen Meredowyň şägirtleriniň gol geçirmezliginiň sebäbi...
Deňlikdäki deňlik: Şu möwsümde «Ahalyň» hem, «Energetigiň» hem üç duşuşygy deňlikde tamamlandy. Şol duşuşyklaryň ikisi toparlaryň öz aralarynda geçdi. Ýatladýarys, birinji aýlawdaky «Energetik» — «Ahal» duşuşygy hem 1:1 tamamlanypdy.
20-nji deňlik: Ýokary ligada üçünji möwsümini geçirýän «Energetik» deňlikde tamamlanan duşuşyklarynyň sanyny 20-ä deňledi.
«Merw» — «Balkan» — 0:4.
Gollar:
0:1, Azat Garajaýew 66’
0:2, Hemra Amanmämmedow 82’
0:3, Yhlas Magtymow 84’
0:4, Yhlas Magtymow 86’.
Birinji aýlawda — 1:4.
Amanmämmedow üç tapgyr bäri: Hemra Amanmämmedow «Balkanyň» soňky geçiren üç duşuşygynda hem tapawutlandy. Ýatladýarys, şu möwsümiň iň uzyn şahsy gol tapgyry 6 oýun.
Wise-çempion ornuna ýakynlaşýar: Bu ýeňiş «Balkany» ýaryş tertibiniň üçünji basgançagyna çykardy.
Bombardirlige ýene bir dalaşgär: Karýerasynyň iň bir netijeli möwsümleriniň birini geçirýän Yhlas Magtymow pökgüleriniň sanyny 8-e çykaryp, ikinji orunda Myrat Annaýew bilen Myrat Ýagşyýewe şärik boldy.
15 tapgyrda geçen möwsümiň iki essesi: Geçen möwsümiň dowamynda dört gezek tapawutlanan Yhlas Magtymow bu möwsüm çempionat entek ýarysyna ýetmänkä, 8 gol geçirdi. Dowamy bar...
Ýene dört gol: «Balkan» birinji aýlawda hem «Merwiň» derwezesine dört pökgi geçiripdi. Bir tapawudy, 6-njy tapgyrdaky şol duşuşykda «Merw» bir jogap pökgüsini geçirip bilipdi. Bu gezek welin...
«Aşgabat» — «Altyn asyr» — 2:1.
Gollar:
1:0, Pirmyrat Gazakow 12’
2:0, Azat Şamyradow 67’
2:1, Süleýman Muhadow 87’.
Birinji aýlawda — 1:2.
Çempion — altynjy orunda: Möwsümdäki ikinji ýeňlişden soň çempion «Altyn asyr» ýaryş tertibiniň altynjy ornuna düşdi.
Gazakow ýaşlygyny ýatladýar: Hüjümçem bolsa, geçen möwsüm hasabynda-da ýekeje golam bolmadyk Pirmyrat Gazakow bu ýyl «Aşgabadyň» geçiren 13 golunyň 5-siniň awtory. Ol bassyr iki duşuşyk bäri tapawutlanyp gelýär.
Bombardir orta gürpde: Bu ýyl gol geçirmekde Myrat Ýagşyýewiň kölegesinde galan geçen möwsümiň bombardiri Süleýman Muhadow möwsümdäki dördünji goluny geçirdi.
60-njy utulyş: Şu duşuşykda «Altyn asyr» Ýokary ligada 60-njy gezek ýeňildi.
Ýene şol hasap, ýöne...: ...ýagdaý başgaça. Mahlasy, iki topar hem biri-birini öz meýdanynda 2:1 hasabynda ýeňdi.
«Şagadam» — dynç güni
Dynç alyşyň rahatlygy bozulmady: Tapgyrda dynç alyp, duşuşyk geçirmedik bolsa-da, «Şagadam» ikinji orunda saklanyp galdy.
Dynç alyşyň rahatlygy bozulmady 2: Bombardirlikde arany ýakynlaşdyran hem bolsalar, ne Myrat Ýagşyýew, ne-de Myrat Annaýew möwsümiň iň netijeli futbolçysy Amir Gurbanynyň yzyndan ýetip bildi. Ýatladýarys, A.Gurbanynyň häzire çenli 10 goly bar.


text:
“Halypam bolsady” (ulanyjylardan)
Durmuşda her bir adama, aýratyn zehin berilýär. Meniň özümem ýaşlygymdan surat çekmegi halaýardym, ýöne surat cekmek däl-de, maňa başga-da bir zat berilen bolsa nädäýjek, meselem şahyrçylyk, dogry bu aňsada zat däl… Ýöne soňky wagt meniň ýazýan goşgularymyň aglaba bölegi köp adamlary haýrana goýýardy, meniň ýazan we ýazýan goşgularymyň ählisi diýen ýaly gysgaça many-mazmundady… Köp adamlar sende aýratyn üýtgeşik zehiniň bar diýýärdiler… Ýöne her bir işde mana halypa gerekdi. Sebäbi özümiň käbir ýerinde goýberen ýalňyşlyklarymy… Köp sanly adamlaryň okamagy netijesinde düzülýärdi… Elbetde häzirki wagtda ýaş şahyrlar diýseň köp… Ýöne maňa baha bermeklerine görä… Meniň ýazýan goşgularym äheňi ýa-da stili Gurbannazar Ezizow bilen Kerim Gurbannepesowyňka çalymdaşdy… Ýöne meniň özüm Pyragy ýaly şahyr bolasym gelýärdi…
Adam ogly kä mahal däl, hemişe-de ýalňyşýar
Ýalňyşmazlygy üçin öňden görüp bilsedi
Sözläniňde sözleriňe käte sögünç garyşýan
Agzyňa elek tutup bilyän adam bolsady!
Menem ýazýan kä mahal däl, hemişe-de manysyz
Kä ýerinde otursyz, kä ýerinde nokatsyz
Şygyrlarymy okap diýmäň ýöne sowatsyz
Ýalnyňym düzetmäne ussat Mollum bolsady.
Belki-de bardyram mende-de zehin
Sebäbi şygyrlarmyň entek ýok jemi
Bolardy ýalňyşlarmyň bir eýýäm çeni
Pyragy ýaly dana meň HALYPAM BOLSADY.
Awtory: Döwran Gazakow


text:
Kataryň paýtagtynda Aşgabat Aziadasyny geçirmegiň Konsepsiýasy görkezildi
Sport ulgamynda hyzmatdaşlygy berkitmek Türkmenistan üçin 2017-nji ýylda Aşgabadyň Ýapyk binalarda we söweş sungaty boýunça V Aziýa oýunlaryny kabul edýändigini nazara alanyňda möhüm bolup durýar diýlip, Dohada ikitaraplaýyn işewürlik maslahatynda bellenildi.
Bu ýerde Oýunlary geçirmegiň konsepsiýasy görkezildi. Şol Oýunlar Aziýa oýunlarynyň tapgyrynda iri çäre bolup,ol kontinental ýaryşlaryň çäklerinden çykar—oňa ilkinji gezek diňe Aziýa ýurtlaryndan däl-de, eýsem, Okeaniýa ýurtlaryndan toparlar gatnaşarlar. Ýapyk binalarda we söweş sungaty boýunça Aziýa oýunlarynyň taryhynda ilkinji gezek sportuň 21 görnüşi boýunça ýaryşlar geçiriler. Ozalky Oýunlarda sportuň diňe 12 görnüşi boýunça ýaryşlar geçirilip, olara dünýäniň 43 ýurdundan türgenler gatnaşdylar.
Hormatly Prezidentimiz Gurbanguly Berdimuhamedowyň başlangyjy bilen maksatnamasyna türkmen milli göreşi hem-de atçylyk sportunyň meşhur görnüşi—konkur giren Aziada-2017-de dünýä döwletleriniň 62-sinden türgenler bäsleşerler.
Türkmen tarapynyň wekilleri bu ýere ýygnananlary türkmen paýtagtynda bina edilen we Merkezi Aziýa sebitinde deňi-taýy bolmadyk iri Olimpiýa şäherjiginiň desgalary bilen tanyşdyrdylar. Ähli ýaryşlar desgalaryň 30-a golaýynyň meýdançalarynda geçiriler.
Aziada gatnaşmak üçin Aşgabada gelmegine garaşylýan myhmanlaryň umumy sany türgenleri, köpçülikleýin habar beriş serişdeleriniň wekillerini we beýlekileri goşmak bilen 8 müňden gowraga barabardyr.Oýunlara hyzmat etmäge 8 müňden gowrak meýletinçi gatnaşdyrylar.
Sport toplumynyň binýadynda eýýäm ýaryşlaryň birnäçesi, şol sanda sambo, türkmen milli göreşi we guşakly göreş, basketbol, tennis, ýeňil atletika we jiu-jitsu boýunça halkara synag ýaryşlary geçirildi. Garaşylyşy ýaly, aprel aýynda synag ýaryşlarynyň ýene-de üçüsi geçiriler, olaryň ikisi agyr atletika we boks boýunça Aziýa çempionatlary bolar.
Öz nobatynda türkmen wekiliýeti Katarda 2022-nji ýylda futbol boýunça geçiriljek dünýä çempionatyna taýýarlyk görülişiniň barşy, stadionlaryň hem-de beýleki düzümleýin desgalaryň, şol sanda ulag desgalarynyň gurluşygy bilen tanyşdyryldy.
Futbol boýunça dünýä çempionaty 2022-ä ibermek, miras we taýýarlyk görmek baradaky Ýokary komitetiň taslamalar boýunça menejeri Muhammed Almulah V Aziýa oýunlary türkmen döwletine dünýäniň sport ulgamynda halkara derejeli uly möçberli sport ýaryşlaryny gurap bilýän ýurt hökmünde mynasyp orun tutmaga hem mümkinçilik berjekdigini belledi. Şu babatda Katar Döwletiniň Aziýada-2017-ni guramaga hemmetaraplaýyn ýardam bermäge taýýardygy tassyklanyldy.


text:
Türkmenistanyň Prezidentiniň wezipesine girişmegi mynasybetli dabaraly çäre boldy
Ruhyýet köşgünde Türkmenistanyň Prezidenti Gurbanguly Berdimuhamedowyň wezipesine girişmegi mynasybetli dabaraly çäre boldy
Şu gün Ruhyýet Köşgünde Türkmenistanyň täze saýlanan Prezidentiniň resmi taýdan işe girişmek dabarasy boldy.
Şu gün bu ýere Mejlisiň Başlygy we Ministrler Kabinetiniň Başlygynyň orunbasarlary, harby we hukuk goraýjy edaralaryň, ministrlikleriň hem-de pudak edaralarynyň ýolbaşçylary, welaýatlaryň we Aşgabat şäheriniň häkimleri, milli parlamentiň deputatlary, syýasy partiýalaryň we jemgyýetçilik birleşikleriniň, Ýaşulular geňeşiniň, ýerine ýetiriji häkimiýet we ýerli öz-özüňi dolandyryş edaralarynyň wekilleri ýygnandylar. Şeýle hem ýygnananlaryň hatarynda Türkmenistanda Saýlawlary we sala salşyklary geçirmek baradaky Merkezi toparyň agzalary, döwlet Baştutanynyň wezipesine dalalşgärler, ýurdumyza synçylar hökmünde ýurdumyza gelen we saýlaw döwründe ýerlerde syn etmegi amala aşyran halkara guramalaryň wekilleri bar.
Zala daşary ýurtlaryň resmi wekiliýetleriň agzalary, Türkmenistanda işleýän diplomatik wekilhanalaryň baştutanlary, ýurdumyzyň daşary ýurtlardaky ilçileri, milli we daşary ýurtlaryň köpçülikleýin habar beriş serişdeleriniň, giň jemgyýetçiligiň wekilleri hem-de beýleki çagyrylan myhmanlar ýygnandylar. Hemmeler dabaranyň başlanmagyna tolgunmak bilen garaşýarlar.
Soňra hormatly Prezidentimiz Gurbanguly Berdimuhamedow Ruhyýet köşgüniň eýwanyna barýar, şol ýerde döwlet Baştutany wezipesine dalaşgär bolan adamlar bilen salamlaşýar. Mälim bolşy ýaly, 12-nji fewralda geçirilen Prezident saýlawlaryna syýasy partiýalardan we raýatlaryň teklip toparlaryndan hödürlenen jemi 9 dalaşgär gatnaşdy. Munuň özi urdumyzda demokratiýanyň dolanuwsyzdygynyň aýdyň subutnamasyna öwrüldi.
... Sagat 9.00. Hormat garawulynyň esgerleri dabaraly ýagdaýda dabaraly sazyň owazynyň astynda zala Türkmenistanyň Döwlet baýdagyny, Türkmenistanyň Prezidentiniň Tugyny, Türkmenistanyň Konstitusiýasyny we mukaddes Gurhany getirýärler.
Ruhyýet köşgüniň zalyna ýygnananlar Türkmenistanyň täze saýlanylan Prezidenti Gurbanguly Berdimuhamedowy ör turup, şowhunly elçarpyşmalar bilen garşylaýarlar. Döwlet Baştutanymyz sahna çykýar.
Türkmenistanyň Prezidentiniň ählihalk saýlawlarynyň netijelerini yglan etmek üçin, Türkmenistanda Saýlawlary we sala salşyklary geçirmek baradaky Merkezi toparyň başlygy G.Myradowa söz berilýär.
Merkezi saýlaw toparynyň ýolbaşçysynyň belleýşi ýaly, saýlaw çäresi hereket edýän kanunçylygyň çäklerinde hem-de umumy ykrar edilen hukuk kadalaryna laýyklykda, hakyky demokratik esasda, has takygy, ählumumy, deň we göni saýlaw hukugy, gizlin ses bermek hem-de raýatlaryň erkin erk-islegini beýan etmek, bäsdeşlik, açyklyk we aýanlyk ýörelgeleri esasynda geçirildi. Ýurdumyza gelen, abraýly guramalara hem-de düzümlere wekilçiik edýän halkara synçylary hem munuň şeýledigini bellediler. Olar şeýle hem Türkmenistanyň demokratik ösüş ýoluna ygrarlydyklaryny nygtadylar we saýlawçylaryň işjeňdigini aýratyn bellediler.
Umuman, ses bermäge 3 million 163 müň 692 adam ýa-da saýlawçylaryň umumy sanynyň 97,28 göterimi gatnaşdy.
Saýlawlaryň jemleri boýunça Türkmenistanyň Azyk senagaty döwlet birleşiginiň başlygynyň orunbasary M.Annanepesow 1,02 göterim, Mary welaýatynyň häkiminiň orunbasary J.Annaýew 0,21 göterim, “Rysgal” paýdarlar-täjirçilik bankynyň müdiriýetiniň başlygy B.Atalyýew 0,36 göterim, Türkmenistanyň Prezidenti Gurbanguly Berdimuhamedow 97,69 göterim, Seýdiniň nebiti gaýtadan işleýän zawodynyň direktory R.Durdyýew 0,15 göterim, Daşoguz welaýatynyň häkiminiň oba hojalygy boýunça orunbasary M.Gurbanow 0,17 göterim, Ahal welaýatynyň ykdysadyýet we ösüş müdiriýetiniň başlygy S.Jelilow 0,25 göterim, Balkan welaýatynyň “Garabogazsulfat” önümçilik birleşiginiň baş direktory S.Nurnepesow 0,09 göterim we Türkmenistanyň Agrar partiýasynyň Mary welaýat komitetiniň başlygy D.Orazow 0,06 göterim ses aldylar.
Merkezi saýlaw toparynyň 2017-nji ýylyň 14-nji fewralynda geçirilen jemleýji mejlisinde kabul edilen Kararyna hem-de Türkmenistanyň Saýlaw kodeksiniň 76-njy maddasyna laýyklykda, saýlawlarda saýlawçylaryň sesleriniň 97,69 göterimini alan dalaşgär Gurbanguly Mälikgulyýewiç Berdimuhamedowyň Türkmenistanyň Prezidenti wezipesine saýlanandygy ykrar edildi. (TDH)


text:
Türkiýäniň Premýer ministri Binali Ýyldyrym Gresiýada saparda
Premýer ministr Binali Ýyldyrym Türkiýäniň we Gresiýanyň şol bir geografiýada iki goňşy ýurt hökmünde şol bir kysmady paýlaşýandyklaryny belledi
Binali Ýyldyrym Gresiýanyň paýtagty Afina guran saparynyň ilkinji duralgasynda ýurdyň Premýer ministri Aleksis Çipras bilen duşuşdy.
Binali Ýyldyrym Premýer ministrlik binasynda grek kärdeşi tarapyndan garşylandy. Iki lider ikiçäk duşuşykdan ozal çykyş etdiler.
Premýer ministr Ýyldyrym: “Biz goňşy, bizde bir söz bar: goňşy goňşynyň külünä mätäçdir. Şol bir geografiýada ýaşaýarys, bu bolsa şol bir kysamdy paýlaşýandygymyzy aňladýar. Elbetde käwagt meseleler ýüze çykyp biler, meseleleriň çözgüdini oturyp, gürleşip dialog arkaly tapyp bileris” diýdi.
Soňky ýyllarda Gresiýa kynçylyklary başyndan geçirýändigini, Türkiýäniň hem günorta sehedindäki Siriýada we Yrakda içerki söweşleriň dowam edýändigini ýatladan Binali Ýyldyrym: “Şol sebäpli kynçylyklar bar, şol kynçylyklary birek-birege goldaw berip çözüp biljekdigimize ynanýaryn. Bilelikde edip biljek işlerimiz, pursatlar meselelerimizden has köp. Şol sebäpli şolara gönügip, meselelere goňşulyk, adalat içinde, dialog arkaly çözüp bileris. Şonuň ugrunda bolmagymyz zerur” diýdi.
Gresiýanyň Premýer minsitri Aleksis Çipras Türkiýäniň we Gresiýanyň arasyndaky meseleleri konstrktiw häsýetde çözmegiň wajypdygyny belledi.


text:
Şu gün Türkmenistanyň Prezidenti, ýurdumyzyň Ýaragly Güýçleriniň Belent Serkerdebaşysy goşun generaly Gurbanguly Berdimuhamedow Döwlet howpsuzlyk geňeşiniň nobatdaky mejlisini geçirdi. Onda harby we hukuk goraýjy edaralaryň şu ýylyň dokuz aýynda ýerine ýetiren işleriniň jemleri jemlenildi. Mejlisiň gün tertibine şeýle hem harby we hukuk goraýjy edaralaryň işini mundan beýläk-de kämilleşdirmegiň, olaryň maddy-enjamlaýyn binýadyny pugtalandyrmagyň we döwrebaplaşdyrmagyň çäklerinde ýakyn geljek üçin möhüm wezipeleri kesgitlemek bilen baglanyşykly meseleler girizildi.
Ilki bilen, Döwlet howpsuzlyk geňeşiniň sekretary, goranmak ministri Ý.Berdiýew çykyş edip, ýolbaşçylyk edýän ministrliginiň şu ýylyň ýanwar-sentýabr aýlarynda ýerine ýetiren işleri hem-de döwlet Baştutanymyzyň ýurdumyzyň raýatlaryny nobatdaky güýzki harby gulluga çagyrmak barada ozal beren tabşyryklarynyň ýerine ýetirilişi barada hasabat berdi. Şeýle hem eziz Watanymyzyň Garaşsyzlygynyň şanly 26 ýyllygy mynasybetli harby ýörişe hem-de beýleki dabaraly çärelere taýýarlyk görlüşi barada habar berildi.
Milli Liderimiz hasabaty diňläp, ýurdumyzda parahatçylygyň we asudalygyň goragynda duran harby we hukuk goraýjy düzümleriň sazlaşykly işini üpjün etmegiň wajypdygyny belledi. Belent Serkerdebaşymyz Bitarap Türkmenistanyň parahatçylyk söýüjilik hem-de diňe goranyş häsiýetine eýe bolan Harby doktrinasynyň çäklerinde amala aşyrylýan özgertmeleriň ähmiýetini belläp, Goranmak ministrliginiň üstüne ýüklenen esasy wezipelere ünsi çekdi. Döwlet Baştutanymyz iň täze tehnologiýalary, söweşjeň tehnikalary ulanmakda harby gullukçylaryň ussatlygyny ýokarlandyrmak, esgerleri eziz Watanymyza hem-de halkymyza wepalylyk ruhunda terbiýelemek boýunça işleri geçirmegi tabşyrdy.
Döwlet Baştutanymyz milli goşunymyzyň maddy-enjamlaýyn binýadyny döwrebaplaşdyrmagyň, ony täze tehnikalar bilen üpjün etmegiň bu ulgamda amala aşyrylýan giň möçberli özgertmeleriň esasy ugurlary bolup durýandygyny belledi. Hormatly Prezidentimiz Gurbanguly Berdimuhamedow Garaşsyzlyk güni mynasybetli harby ýörişiň ýokary derejede guralmagyny üpjün etmegiň, onda ýurdumyzyň Ýaragly Güýçleriniň artýan kuwwatyny görkezmegiň möhümdigini nygtap, ministre bu babatda anyk tabşyryklary berdi.
Soňra içeri işler ministri I.Mulikow şu ýylyň dokuz aýynda ýerine ýetirilen işler hem-de jemgyýetçilik tertibini berjaý etmek, düzgün bozmalaryň öňüni almak, ýurdumyzyň ýollarynda ýol hereketiniň kadalarynyň berjaý edilmeginiň üpjün etmek boýunça görülýän çäreler barada hasabat berdi.
Ýaragly Güýçlerimiziň Belent Serkerdebaşysy içerki durnuklylygy üpjün etmegiň döwletimiziň okgunly ösmeginiň hem-de göz öňünde tutulan durmuş-ykdysady ösüş maksatnamalarynyň ählisiniň üstünlikli amala aşyrylmagynyň esasy şertleriniň biri bolup durýandygyny aýtdy. Hormatly Prezidentimiz ýurdumyzyň raýatlarynyň hukuklarynyň we azatlyklarynyň berk berjaý edilmeginiň we goralmagynyň wajypdygyny belläp, ministre bu babatda anyk tabşyryklary berdi. Döwlet Baştutanymyz şeýle hem paýtagtymyzda we sebitlerde hereket howpsuzlygyny üpjün etmek meselelerine ünsi çekdi.
Döwlet serhet gullugynyň başlygy B.Gündogdyýew Türkmenistanyň serhedindäki ýagdaýlar hem-de hasabat döwründe serhediň goraglylygyny pugtalandyrmak boýunça ýerine ýetirilen işler barada hasabat berdi. Harby gullukçylaryň hünär derejesini ýokarlandyrmak, olaryň gulluk we ýaşaýyş-durmuş şertlerini has-da gowulandyrmak meseleleri barada hem habar berildi.
Hormatly Prezidentimiz üstüne örän wajyp we jogapkärli wezipe ýüklenen serhetçileriň Garaşsyz, Bitarap Türkmenistanyň özüniň iň ýakyn goňşulary bilen köpasyrlyk dostluk-doganlyk däplerine ygrarlydygyny hemişe ýatda saklamalydygyny belledi. Milli Liderimiz işgärleriň hünär taýýarlygyny ýokarlandyrmaga hem-de Watan goragçylarynyň üstünlikli gulluk etmegi we göwnejaý dynç almaklary üçin ähli şertleri döretmäge mundan beýläk-de aýratyn üns bermegi tabşyrdy.
Soňra Türkmenistanyň Baş prokurory B.Atdaýew ýolbaşçylyk edýän edarasynda dokuz aýda ýerine ýetirilen işler hem-de döwlet Baştutanymyz Gurbanguly Berdimuhamedowyň tabşyrygy boýunça prokuratura edaralarynyň işiniň netijeliligini ýokarlandyrmak maksady bilen, görlen çäreler barada hasabat berdi.
Milli Liderimiz bu düzümiň öňünde goýlan wezipeleri, ilkinji nobatda, kabul edilen kanunçylyk namalarynyň ähli kadalarynyň we düzgünleriniň berjaý edilişine berk gözegçiligi amala aşyrmak boýunça wezipeleri çözmäge örän jogapkärli çemeleşmegiň wajypdygyna ünsi çekip, döwlet hem-de hususy düzümleriň wekilleri tarapyndan milli kanunçylygyň islendik bozulmalarynyň öňüni almagy talap etdi. Hormatly Prezidentimiz işbaşarjaň hem-de ýokary hünärli işgärleri içgin seçip almagyň möhümdigini aýdyp, bu babatda Baş prokurora birnäçe görkezmeleri berdi.
Mejlisiň barşynda döwlet Baştutanymyz prokurorlary wezipä bellemek we wezipeden boşatmak hakyndaky resminamalara gol çekdi.
Ýokary kazyýetiň başlygy G.Hallyýew kazyýet edaralarynyň şu ýylyň ýanwar-sentýabr aýlarynda ýerine ýetiren işleriň netijeleri hem-de kazylaryň hünärini ýokarlandyrmak, kazyýet işlerine garalanda, kanunlaryň rüstemliginiň üpjün etmek boýunça görülýän anyk çäreler barada hasabat berdi. Şeýle hem hasabat döwründe kazyýet işi ulgamynda özgertmeler babatda amala aşyrylan işler barada habar berildi.
Döwlet Baştutanymyz hasabaty diňläp, kazyýet edaralarynyň işiniň Türkmenistanyň amala aşyrýan durmuş ugurly syýasatynyň belent maksatlaryna hem-de wezipelerine doly laýyk gelmelidigini belledi. Milli Liderimiz türkmenistanlylaryň asuda durmuşy hem-de döredijilikli zähmeti üçin ähli zerur şertleri döretmegiň döwlet strategiýasynyň ileri tutulýan ugurlarynyň biri bolup durýandygyny aýdyp, kazyýetler tarapyndan kabul edilýän çözgütleriň kanunylygynyň berjaý edilişine berk gözegçiligi üpjün etmegiň möhümdigini nygtady.
Hormatly Prezidentimiz Gurbanguly Berdimuhamedow mejlisiň barşynda Türkmenistanyň kazyýetleriniň kazylaryny wezipä bellemek we wezipeden boşatmak hakyndaky Permana gol çekdi.
Milli howpsuzlyk ministri D.Baýramow ýolbaşçylyk edýän düzüminiň hasabat döwründe ýurdumyzda durnuklylyk ýagdaýy üpjün etmek boýunça ýerine ýetiren işler barada hasabat berdi.
Belent Serkerdebaşymyz Milli howpsuzlyk ministrliginiň işgärleri tarapyndan geçirilýän işleriň örän wajypdygyny aýdyp, ýurdumyzda üpjün edilýän tertip-düzgüniň Türkmenistanyň mundan beýläk-de gülläp ösmeginiň möhüm şerti bolup durýandygyny belledi. Döwlet Baştutanymyz Milli howpsuzlyk ministrliginiň ähli düzümleriniň sazlaşykly işlemeginiň uly ähmiýetini belläp, olaryň işini mundan beýläk-de kämilleşdirmek babatda anyk görkezmeleri berdi.
Soňra Döwlet gümrük gullugynyň başlygy Ý.Söýegow ýolbaşçylyk edýän edarasyndaky işleriň ýagdaýy, dokuz aýyň dowamynda ýerine ýetirilen işler, hususan-da, ýurdumyzyň serhedinden geçýän ýükleriň içgin barlanmagyny üpjün etmek maksady bilen görülýän çäreler barada hasabat berdi.
Milli Liderimiz döwletimiziň we daşary ýurtlaryň arasyndaky halkara ykdysady gatnaşyklaryň giňeldilmeginiň hem-de ýurdumyzyň üstaşyr ýollaryň çatrygynda amatly ýerleşýändiginiň serhetden geçýän harytlaryň we ulag serişdeleriniň möçberleriniň artdyrylmagyna ýardam edýändigini belledi. Döwlet Baştutanymyz gümrük terminallarynda hem-de gözegçilik-geçiriş nokatlarynda täze tehnologiýalardan has netijeli ulanmagyň, gullugyň işgärleriniň hünär taýýarlygyny ýokarlandyrmaga aýratyn üns bermegiň wajypdygyny aýtdy.
Soňra Döwlet migrasiýa gullugynyň başlygy M.Nobatow ýolbaşçylyk edýän düzüminde hasabat döwründe alnyp barlan işleriň netijeleri barada hasabat berdi.
Hormatly Prezidentimiz Gurbanguly Berdimuhamedow okgunly ösýän Türkmenistana, onuň baý taryhyna hem-de medeni mirasyna uly gyzyklanma bildirýän daşary ýurtlularyň sanynyň yzygiderli artýandygyny kanagatlanma bilen belläp, gullugyň esasy borçlaryndan hem-de ygtyýarlyklaryndan gelip çykýan derwaýys wezipeleri kesgitledi. Milli Liderimiz bu düzümiň maddy-enjamlaýyn binýadyny mundan beýläk-de döwrebaplaşdyrmagyň, harby gullukçylaryň we olaryň maşgalalarynyň ýaşaýyş-durmuş şertlerini has-da gowulandyrmagyň esasy wezipeleriň biridigini belläp, döwletimiziň mundan beýläk hem bu ugurda zerur çäreleri görjekdigini nygtady.
Ykdysady jenaýatlara garşy göreşmek baradaky döwlet gullugynyň ýolbaşçysy M.Çakyýew ýolbaşçylyk edýän düzüminiň döredilen wagtyndan bäri korrupsiýa garşy göreşmek baradaky döwlet maksatnamasynyň çäklerinde ýerine ýetiren işleri barada hasabat berdi.
Döwlet Baştutanymyz bu ulgamda halkara hukugynyň kadalaryna hem-de milli kanunçylyga laýyklykda amala aşyrylýan işleriň wajypdygyny nygtap, döwlet edaralarynyň hem-de ýurdumyzyň kompaniýalarynyň işiniň açyklygyny ýokarlandyrmagyň bu işiň esasy maksatlarynyň biri bolup durýandygyny belledi. Belent Serkerdebaşymyz gullugyň öňünde durýan möhüm wezipelere ünsi çekip, bu edaranyň ýolbaşçysyna degişli görkezmeleri berdi.
Soňra adalat ministri B.Muhammedow ýolbaşçylyk edýän düzüminiň hasabat döwründe ýerine ýetiren işleri hem-de hormatly Prezidentimiziň ýurdumyzyň kanunçylyk ulgamyny mundan beýläk-de kämilleşdirmek, ony umumy ykrar edilen dünýä ölçeglerine laýyk getirmek boýunça ozal beren tabşyryklarynyň ýerine ýetirilişi barada hasabat berdi.
Hormatly Prezidentimiz hasabaty diňläp, ýokary hünärli hukuk kömegini bermegiň, şol sanda raýatlaryň jemgyýetçilik kabul edişliklerini guramagyň çäklerinde hukuk maslahatlaryny bermegiň wajypdygyna ünsi çekdi. Hormatly Prezidentimiz Gurbanguly Berdimuhamedow şeýle hem dünýäniň iň gowy kanunçykaryjylyk tejribesini içgin öwrenmegiň we ony täze kanunlar işlenip taýýarlanylanda hem-de hereket edýän kanunçylyk namalaryna goşmaçalar we üýtgetmeler girizilende işjeň ulanmagyň zerurdygyny nygtady.
Belent Serkerdebaşymyz nobatdaky mejlisiň jemini jemläp, ägirt uly özgertmeler ýoly bilen ynamly öňe barýan Türkmenistanyň mukaddes Garaşsyzlygynyň esaslaryny pugtalandyrmakda harby we hukuk goraýjy edaralarynyň ornunyň möhümdigini belledi. Biziň parahatçylyk söýüjilikli döwletimiz diňe goranyş häsiýetine eýe bolan Harby doktrinadan ugur alyp, mundan beýläk-de seçip alan ýoluna ygrarly bolar, dünýäniň ähli döwletleri hem-de abraýly halkara guramalary bilen netijeli we özara gyzyklanma bildirilýän gatnaşyklary ýola goýar diýip, hormatly Prezidentimiz aýtdy.
Hormatly Prezidentimiz harby we hukuk goraýjy edaralaryň maddy-enjamlaýyn binýadyny pugtalandyrmagyň ýakyn geljek üçin gaýragoýulmasyz wezipeleriň hatarynda kesgitledi. Döwlet Baştutanymyz milli howpsuzlygy pugtalandyrmagyň we halkymyzyň parahat durmuşyny hem-de abadançylygyny üpjün etmegiň bähbidine goşunymyzyň goranyş kuwwatyny ýokarlandyrmagyň toplumlaýyn maksatnamasyny yzygiderli durmuşa geçirmegiň wajypdygyny aýtdy.
Döwlet howpsuzlyk geňeşiniň mejlisinde beýleki käbir meselelere hem garaldy we olar boýunça degişli çözgütler kabul edildi.
Mejlisiň ahyrynda Türkmenistanyň Prezidenti, ýurdumyzyň Ýaragly Güýçleriniň belent Serkerdebaşysy goşun generaly Gurbanguly Berdimuhamedow ýygnananlaryň ählisine olaryň möhüm we jogapkärli işlerinde uly üstünlikleri arzuw etdi.
Türkmen döwlet habarlary
03.10.2017 ýyl.
http://tdh.gov.tm/news/tm/articles.aspx&article9410&cat19


text:
25-nji noýabrda Türkmenistanyň Prezidenti Gurbanguly Berdimuhamedow türkmen paýtagtyna gelen Belarus Respublikasynyň Milli Ýygnagynyň Respublika Geňeşiniň Başlygy Mihail Mýasnikowiçi kabul etdi.
Duşuşygyň barşynda Türkmenistanyň Prezidenti Gurbanguly Berdimuhamedow hem-de myhman ozal gazanylan ylalaşyklar bilen baglanyşykly ikitaraplaýyn gatnaşyklaryň möhüm ugurlary we hyzmatdaşlygyň uzakmöhletleýin geljegi boýunça pikir alyşdylar. Şunuň bilen baglylykda, söwda-ykdysady hyzmatdaşlygyny mundan beýläk-de ösdürmek, işewürlik düzümleriniň ugurlary boýunça netijeli gatnaşyklary ösdürmek üçin uly kuwwatyň bardygy bellenildi.
Türkmenistanyň we Belarus Respublikasynyň önümleriniň sergi ýarmarkalaryny geçirmek tejribesi hem özüniň peýdalydygyny görkezdi, olarda iki ýurtda öndürilen harytlaryň giň toplumy görkezilýär.
Örän iri bilelikdäki taslamanyň — Lebap welaýatynyň kaliý duzlarynyň örän baý gorlary ýerleşýän Köýtendag etrabynda kaliý dökünleriniň önümçiligi boýunça Garlyk dag-magdan baýlaşdyryjy kombinatynyň gurluşygynyň alnyp barlyşy baradaky gürrüň söhbetdeşligiň esasy meselesi boldy. Şunuň bilen baglylykda, Belarus Respublikasynyň Milli Ýygnagynyň Respublika Geňeşiniň Başlygy üstüne alan borçnamalaryna ygrarly bolan belarus hyzmatdaşlarynyň özara bähbitli döwletara hyzmatdaşlygynyň ajaýyp nyşany bolan bu örän möhüm senagat desgasynda işleri ýokary hilli ýerine ýetirmek üçin ähli tagallalary etjekdiklerini nygtady.
Prezident Gurbanguly Berdimuhamedow we myhman bilim, ylym hem-de medeniýet ugurlary boýunça ýola goýlan ikitaraplaýyn netijeli gatnaşyklary mundan beýläk-de ösdürmek baradaky pikiri aýtdylar, muňa bar bolan hyzmatdaşlyk etmegiň degişli şertnama-hukuk binýady amatly şertleri döredýär.
Türkmenistanyň Prezidenti Gurbanguly Berdimuhamedow ýurduň halkara başlangyçlaryny hemişe goldaýandygy üçin Belarus Respublikasyna minnetdarlygyny beýan edip, belarusly hyzmatdaşlarymyzy dekabr aýynda Aşgabatda geçiriljek dabaraly baýramçylyk çärelerine gatnaşmaga ýene bir gezek çagyrdy.
Milletiň Lideri we myhman döwletara gatnaşyklaryny ösdürmekde özara saparlaryň yzygiderli amala aşyrylmagynyň hem-de dürli derejelerde wekiliýetleri alyşmagyň oňyn ähmiýetini nygtap, ikitaraplaýyn gatnaşyklaryň aýrylmaz bölegi hökmünde parlamentara gatnaşyklary ösdürmek, şol sanda kanun çykaryjylyk işinde özara peýdaly tejribäni alyşmagyň möhümdigini bellediler.
Duşuşyga Belarus Respublikasynyň Türkmenistandaky Adatdan daşary we Doly ygtyýarly ilçisi Oleg Tabanýukow gatnaşdy.
...Şol gün Türkmenistanyň Mejlisinde hem Belarus Respublikasynyň Milli Ýygnagynyň Respublika Geňeşiniň Başlygy Mihail Mýasnikowiçiň ýolbaşçylygyndaky belarus wekiliýeti bilen duşuşyk geçirildi. Ikitaraplaýyn parlamentara gatnaşyklaryny mundan beýläk-de işjeňleşdirmek, türkmen-belarus hyzmatdaşlygynyň ileri tutulýan ugurlary we geljegi gyzyklanma bildirilen pikir alyşmalaryň esasy meselesi boldy.


text:
Özüňiziň şahsy hasabyňyzdan başga TMCELL müşderisiniň hasabyna geçirmek üçin, SMS habaryny 0804 belgä ýollaň. SMS habarynyň tekstinde alyjynyň +9936XXXXXXX formatyndaky belgisini we geçirilýän pul möçberini görkeziň. Birnäçe minudyň netijesi bilen SMS habary Size pul ugradylandygy, alyja bolsa onuň hasabyna pul geçirilendigi barada geler. Hukuk tarap bolan müşderiler üçin hyzmat operatora diňe ýazmaça arza arkaly elýeterlidir.
Bahasy näçe: ugradyjydan 0,1 manat tutum tutulýar.
Siz Özüňiziň şahsy hasabyňyzdan pul geçirilmegini gadagan edip bilersiňiz, munuň üçin golaýdaky TMCELL müşderilerine hyzmat ediş ofisine baryň. Pasportyňyzy almaklygy ýatdan çykarmaň!